text:
Kico Bisa Ora Un Hende Tira Un Chiste of Mal Chansa Fo’i Sla?
Kico bisa ora un hende haci un chiste cruel of fo’i sla tocante e trastorno neurocognitivo di tipo Alzheimer? No tur chiste tocante Alzheimer ta gracioso of bon bini. Bo por ta sigur cu comentarionan tocante un of otro forma di trastorno neurocognitivo (leve of mayor), malesa, of di cualkier otro condicion cu ta haci dolor ta chistenan cu mester pasa pa pasado. Aki ta sigui algun sugerencia cu por yuda combati e stigma asocial cu e trastorno neurocognitivo di tipo Alzheimer. Laga nos elabora un tiki riba kico NO bisa un persona cu Alzheimer of otro condicion neurocognitivo. Un mal escogencia di palabra por ta tanto doloroso como frustrante. Siguientemente algun palabra y pregunta pa evita. Pero kico ‘stigma’ kiermen? Aki un definicion: ‘stigma’ ta un actitud denigrante haci pa un persona na un otro persona. Esaki por ensera insulto contra rasa, religion, apariencia fisico, habilidad, descapacidad, etc. Stigma ta un forma di discriminacion. Hopi hende afecta pa un condicion neurocognitivo ta vocifera cu nan a experiencia diferente grado di stigmatisacion na cierto momento despues di un diagnostico. Aki ta sigui algun ehempel den seno familiar of cu conoci: – Mi no kier wordo contamina cu Alzheimer. – Bo no ta mustra cu bo tin Alzheimer!, of No por ta cu abo tin Alzheimer, esaki mester ta un eror di e dokter, etc. – Miembronan di famia por distancia nan mes despues cu nan a haya e noticia di un diagnostico. – Amigonan no ta comunica ni bishita mas despues di un diagnostico relaciona cu Alzheimer. Esakinan ta algun kehonan vocifera pa hende afecta cu un condicion relata na Alzheimer: Comentarionan realiza pa publico, riba caya, den tienda, den transporte publico. Un tipo di stigma cu a para bira mas comun ta: “chistenan” desagradabel y comentarionan haci den rednan social. Esakinan normalmente ta referi na, por ehempel, un colega na trabou (cu probablemente ta den un fase tempran di un of otro condicion (neuro)cognitivo y cu a lubida su yabi di auto, of a lubida un nomber, etc.) Tweet recien di un “chiste”: Esaki ta uno di hopi comentario y chistenan doloroso cu por observa riba e red social y ta un forma di stigma cu no ta wordo cuestiona y ta wordo tolera. Comentarionan inapropia, ofensivo manera esaki, ta solamente aumenta e stigma cu ta relaciona cu ‘Probabel Alzheimer’ y un diagnostico. Humor como un mecanismo di escape of insiguridad Mientras cu nos mes sa di tira un chiste fo’i sla of cu por ta doloroso pa un otro, nos por compronde tambe cu na otro banda e famia, amigo, cuidador y hasta e persona afecta, por usa chiste y humor como un forma di lidia cu con nan mes ta sinti e momento ey. Sa pasa hopi cu cuidadornan ta yama y conta di momentonan alegre y hasta divertido di biba cu un diagnostico. Ta importante encurasha nan pa keda comparti momentonan asina tambe. Cada experiencia di un condicion neurocognitivo relata na Alzheimer ta diferente – nos ta compronde y acepta esaki tambe. E tipo di chiste/broma cu nos kier cuestiona ta esunnan cu ta haci dolor y comentarionan tocante un condicion (leve of mayor) di tipo Alzheimer, cu ta basa riba malinformacion di esnan afecta of e cuidadornan. Esakinan ta eleva e stigma asocial cu e condicionnan y por tin un impacto negativo riba esnan afecta cu ainda por lesa, mira of scucha esaki. Algun tips pa yuda kibra e stigma di un condicion di trastorno neurocognitive, leve of mayor: Si abo ta experiencia comentarionan ignorante of chistenan desagradabel, por bien ta cu bo ta sinti e deseo di coregi of educa e hende cu ta haci esakinan. Aki ta sigui algun conseho con pa yuda nos kibra e stigma asocia cu chistenan doloroso/desagradabel/fo’i sla riba e condicion di trastorno neurocognitivo: 1. Mira e persona, NO e condicion of su malesa. Corda e persona cu haci bofon of conta un chiste di un condicion neurocognitivo NO ta defini e persona su personalidad of su bida. 2. E No ta divertido pa tur hende. Puntr’e con e persona cu e condicion aki lo sinti ora e wak of scucha e comentario/chiste? Loke un persona ta haya chistoso, hopi lihe por bira ofensivo serca e otro! 3. Chiste cruel ta contribui na stigma. Splika e hende cu comentarionan y chiste ignorante ta sirbi solamente pa aumenta e stigma rondo di e trastorno neurocognitivo di tipo Alzheimer y condicionan relata. Door di keda conta e chistenan desagradabel aki ta haci cada biaha mas dificil pa kibra e stigma pa e hendenan afecta cu e condicionan aki awo y tambe den futuro. 4. No saca informacion incorecto. Hopi chiste desagradabel por haci hopi dolor y ta basa riba estereotiponan, malinformacion y mitonan. Laga e hende sa cu e por haya informacion confiabel y di fuentenan fidedigno tocante e condicionan (leve y mayor) aki y tambe di e condicionan cu ta reversibel. Tambe ta posibel pa comparti bo experiencia personal riba nos Facebook: Fundacion Azheimer Aruba (F.A.A.) y/o Bisa No na Abuso di Anciano. 5. Sea semper habri pa siña mas. Asisti na nos lecturanan y lesa tocante e temanan aki ta un bon manera pa siña mas y cambia comportamento.


c: text/html

text:
Hulanda tin un total di 16,627 caso registra di coronavirus y 1,651 morto. E pais Europeo ta conta cu un di e percentahenan mas halto di mortalidad.
Den Haag, Hulanda – Hulanda a adopta e medida di ‘inmunidad di grupo’ (herd immunity). Esaki ta referi na e concepto unda un populacion cu tin suficiente inmunidad na un enfermedad y ta causa cu infeccion no ta plama dentro di e grupo. Aki suficiente persona no lo contrata un enfermedad mas, esaki ta posibel hopi vez via vacunacion o inmunidad natural.
E meta aki cu e Hulandesnan tin ta wordo considera como uno ‘frieuw y calcula’ pa un experto Hulandes den salubridad publico. Na Hulanda tin varios negoshi cu ainda ta habri, ta esnan unda cu tin hopi mas contacto fisico a wordo sera. Tur scol, crèche y universidad ta sera.
Cuidadanonan a wordo avisa pa keda cas, pero nan tin algun excepcion (p.e. trabou, haci compras) tanten cu nan tene 1.5m di distanciamento social. Prome Minister Mark Rutte ta haya cu Hulanda ta un pais di ‘adulto’. Segun Rutte, hendenan ta contento cu nan ta wordo trata como adulto y no manera mucha. E mandatario ta duna impresion di ta contra di impone medidanan di seguridad riba e pueblo Hulandes.
E plan di ‘inmunidad di grupo’ di Hulanda ta uno cu Reino Uni tambe kier a introduci. Momento cu un consehador scientifico kier a revela e plan pa haci esaki, investigadornan a laga sa dibiaha cu e plan aki ta rekeri e aceptacion di morto di miyones di hende. E criticanan cu a bin a presiona mandatarionan di Reino Uni pa pone un stop na nan plan.
E plan di e gobierno di Rutte ta pa purba controla e virus mas posibel por medio di reduci e cantidad di infeccion y asina poco poco tambe crea un inmunidad na e virus. Na e momento aki Hulanda tin un total di 16,627 caso registra di coronavirus y 1,651 morto. Pa un pais di 17.3 miyon persona, e pais Europeo ta conta cu un di e percentahenan mas halto di mortalidad.
Cuido medico ta bou presion, nan falta equipo medico y espacio pa interna persona. Un pedido cu Hulanda a haci na un compania Chines pa equipo medico a resulta di ta productonan di calidad inferior. Pues material protectivo cu ta di alta necesidad ta keda scars. Tambe pa motibo di falta di espacio, tin pashent a wordo transferi pa Alemania pa ricibi cuido.
Entre tanto desafio, Rijksinstituut voor Volksgezondheid en Milieu (RIVM), e instituto cu ta duna guia na pais Aruba tambe, a comete un eror den un di nan pronosticonan. RIVM a inicialmente kere cu pashentnan den cuido intensivo lo keda 10 dia den ICU, pero en realidad pashentnan ta kedando un averahe di 23 dia.
E eror aki den pronostico di RIVM a causa cu tawata steun riba e hecho cu persona lo bandona ICU hopi liher, lagando espacio pa otro pashent. Ta ser premira awor cu pa medio april mester tin 2500 cama disponibel. Tambe si tawata sa cu e realidad ta cu un persona lo keda asina largo den ICU, medidanan estricto lo a wordo introduci mas trempan ainda pa sera horeca, trabounan di oficina y scolnan.
* Informacion RIVM a wordo updated y coregi 5 april.

robotstxt: allowed

filter: keep


text:
Kralendijk - Kolegio Ehekutivo di Entidat Públiko Boneiru a renobá e supsidio anual ku ta otorgá na e fundashon “Stichting Beheer Bedrijfsfondsen Bonaire (SBBB)” pa e aña 2021. E fundashon aki ta kai bou di Kámara di Komersio i Industria Boneiru, ku ta ehekutá e aktividatnan.
E supsidio ta wòrdu duná ku e meta pa stimulá negoshi nobo i sostené negoshi eksistente, spesialmente empresa chikí i mediano na Boneiru. Di e forma aki, gobièrnu di Boneiru i Kámara di Komersio (SBBB) ta traha huntu pa promové i fasilitá e sektor empresarial lokal.
Ku e kontrato di kuido di aña 2021 a palabrá diferente aktividatnan spesífiko ku lo enfoká riba dje. Diputado Hennyson Thielman ta splika: “Nos ta hopi konsiente ku sektor empresarial di nos isla ta pasando den tempunan sumamente difísil. Den e aña di krísis aki, Kámara di Komersio ta ehersé un papel importante komo órgano kaminda empresanan por akudí pa informashon i guia krusial. Ku e supsidio aki, gobièrnu ta kolaborá ku Kámara di Komersio pa sigui yuda empresario pa medio di e lokèt di sosten, lantamentu di mas negoshi propio, eduká hóbennan pa bira empresario, i promové inovashon pa stimulá nos ekonomia.”
Komo parti di e akuerdo, lo traha huntu tambe riba realisashon di un foyeto di guia pa invershonista “Investment Guide”, un “business incubator” i mehorá prosesonan pa entre otro pèrmit pa empresa. E “business incubator” ta un lokalidat kaminda diferente empresa chikitu nobo i inovativo por hür un ofisina den mesun edifisio, ku e meta pa enkurashá interkambio i sinergia. Entre otro, lo duna sosten na e empresarionan ku treinen i “coaching”. Ta planeá pa start e “business incubator” den segundo mitar di 2021.
Pa mas informashon tokante e servisionan i proyektonan aki di Kamara di Komersio, bishitá www.bonairechamber.com, meil bis@kvkbonaire.com òf yama 717-5595


text:
The content originally appeared on: Diario
ORANJESTAD (AAN): Minister Geoffrey Wever a expresa dialuna mainta durante un conferencia di prensa cu el a firma e ministeriele regeling
cu ta bay haci aplicabel cu entrante 10 di Augustus, e prijs di gasolin y diesel lo baha substancialmente.
El a agrega cu gobierno ta contento pa wak cu e prijsnan internacional a cuminsa stabilisa y cu por ripara un bahada directo na Aruba tambe. Esaki ta bay tin un impacto directo riba inflacion y e poder di compra di cada ciudadano na Aruba.
E mandatario a agrega cu gobierno ta contento di mira esaki pasobra sa cu e peso ta hopi grandi y no tin espacio mas pa absorba aumento di costo di bida. Prijs di gasolin y diesel ta algo cu ta forma un parti esencial di e patron di consumo di cada ciudadano. Esey ta nifica cu e bahada aki, inmediatamente cada ciudadano lo bay wak e efecto positivo den su cartera, a enfatisa.
Finalmente, el a expresa cu ta spera cu e tendencia aki continua. E ahuste aki ta pa e proximo 4 simannan. A mira un aumento drastico durante basta luna tras di otro. Pesey ta contento di mira cu aworaki tin un reduccion den e prijs aki, pendiente di e desaroyonan internacional riba e topico aki.


text:
Gobierno di Aruba cu Crisis Team a emiti un boletin tocante pronostico di tempo relaciona cu tormenta tropical potencial (Two).
E ola tropical cu un area di presion riba Ocean Atlantico tin 70% chens di desaroya su mes den un tormenta tropical pa mañan. E tormenta su centro di circulacion lo por pasa entre Aruba y Venezuela. E parti zuid di Aruba lo sinti e efecto nan potencialmente den curso di diaranson atardi entre 6or te cu diahuebs durante henter e dia.
E boletin ta valido te cu proximo aviso. Mirando e direccion di e sistema tropical por spera desde diaranson te cu diabierna, yobida fuerte compaña pa strena y lamper, biento modera te fuerte y lama bruto na Savaneta, Zeewijk, Mangel Halto y banda di area di hotel.
Servicio Meteorologico (Meteo) a emiti un alerta di tormenta tropical (tropical storm watch) y lo monitor e sistema di cerca pa desaroyonan y lo informa pueblo por medio di boletin di noticia di e ultimo desaroyonan pa loke ta trata condicion y pronostico di tempo.
Instancianan di gobierno, manera Departamento di Obra Publico, Brandweer y Polis lo monitor e situacion pa duna ayudo en conexion cu inundacion den algun bario di e isla.
Minister Oduber ta urgi pueblo pa tene cuenta cu esaki y sigui boletinnan oficial di gobierno tocante tempo di cerca. Gobierno, Crisis Team y Servicio Meteorologico Aruba ta den contacto cu servicio meteorologico den region, National Hurricane Center na Miami y e KNMI na Hulanda.
Por ultimo minister Oduber ta conseha pueblo pa prepara nan mes adecuadamente, sigui conseho di instancia nan y no pone bo mes of otro na riesgo.


text:
GANADOANAN DI E RIFA DI MEP Danki na tur esnan cu a contribui den e recaudacion di fondo pa Partido
Na Cede di Partido MEP, diadomingo 26 di juni, a tuma luga via pagina di Facebook di MEP e sorteo virtual di e rifa pa recuada fondo pa Partido MEP. Partido MEP ta gradici tur esnan cu a contribui den e recaudacion aki pa yuda Partido. E rifa a wordo hopi bon bendi y tawata sold out pa varios dia prome cu e sorteo a tuma luga. Partido MEP ta hopi satisfecho y gradecido. Total 13 mil florin ta wordo reparti den 5 feliz Ganado.
E numbernan ganado ta:
- Prome premio: 17090: 10 mil florin cash
- Di dos premio: 15251: 1500 florin cash
- Di tres premio: 08666: 750 florin cash
- Di cuatro premio: 12896: 500 florin cash
- Di cinco premio: 01540: 250 florin cash
Lider di Partido MEP, den nomber di Partido MEP, ta gradici tur esnan cu un biaha mas ta sostene nos Partido prestigioso. MEP durante e ultimo 50 añanan, Partido MEP lo sigui traha incansablemente pa logra alcansa e maximo felicidad pa cada ciudadano riba e pida baranca aki. Covid a cuasa hopi daño economico y financiero na nos pais, y e compromiso MEP cu cada ciudadano di nos pais ta pa Aruba recupera.


text:
Pikòp konfiská pa ponementu di ‘fever’
KOMUNIKADO DI PRENSA 343 /2022
10 yüli 2022
Pikòp konfiská pa ponementu di ‘fever’
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Durante di patruya den oranan di mardugá di djadumingu 10 di yüli 2022, un unidat polisial
a tuma nota ku den Lindberghweg, tabatin un pikòp ku tabata poniendo ‘fever’.
Mesora e unidat aki a tuma akshon i a para e hazaña aki.
Polis a konfiská e pikòp i ku un kran a hib’e warda di polis, na unda ta bai kontinuá ku e
investigashon korespondiente.
Un bia mas polis ke kòrda tur esnan ku ta pone ‘fever’ ku polis ta konfiská e vehíkulonan aki
i huntu ku Ministerio Públiko lo enkaminá e trayekto pa e vehíkulonan aki bini na
disposishon di estado, di manera ku entre otro nan por keda destruí.


text:
Prome Minister Evelyn Wever-Croes: RESUMEN DI REUNIONNAN RECIENTE DI PROME MINISTER NA HULANDA
ORANJESTAD – Siman pasa Prome Minister Evelyn Wever – Croes a biaha pa Hulanda. Durante su biahe personal riba propio gasto, a haci uzo di e oportunidad pa planifica reunionnan importante pa Aruba. E prome reunion cu a atende tabata cu Secretario di Estado Alexandra van Huffelen tocante e pago di 5% bek na empleadonan publico. A pesar cu no a logra convence Hulanda pa e pago por tuma luga, Gobierno a cumpli cu e promesa haci na empleadonan publico y a paga e 5%.
Desde fin di aña 2021 Gobierno di Aruba a compromete pa cuminsa reduci e recorte di salario y paga e 5% bek na empleadonan publico desde e di dos mita di aña en adelante (desde juli 2022). Pa logra esaki a traha duro pa percura cu tin fondonan y a inclui esaki den e presupuesto. Prome Minister Wever – Croes a remarca cu a prefera cu tabatin sosten di Hulanda ora cu a paga esaki, pero lamentablemente esaki no tabata e caso. No obstante, cargando e responsabilidad como gobernantenan di Pais Aruba, y reconociendo e problemanan socio-economico cu tin na Aruba, e necesidadnan cu tin den comunidad y e derecho cu empleadonan publico y semi- publico tin, a dicidi di cumpli cu e pago.
Durante di e reunion entre Premier Wever – Croes y Secretario di Estado Alexandra van Huffelen, a trata diferente otro tema. Entre otro e conseho di CFT pa duna Aruba un ‘aanwijzing’ y a haci palabracion con por evita esaki.
Den cuadro di e palabracionnan haci cu van Huffelen, Prome Minister Wever – Croes a reuni tambe cu sr. Raymond Gradus di CAft na Hulanda na Arubahuis. Na e ocasion a papia di e conseho di aanwijzing y locual Aruba ta haciendo pa bin cu cambio na e presupuesto. Manera ta conoci na Aruba, tur aña na mita di aña ta cuminsa prepara pa cambio na presupuesto. Motibo di esaki ta pasobra ora cu traha riba e presupuesto na comienso di aña, ainda no sa kico exactamente ta bay pasa durante di aña. Pero e biaha aki e trabounan a conclui un poco mas trempan, y ta mustra cu e deficit cu tin pa e aña aki (cual ta motibo di conseho pa aanwijzing) por baha considerablemente te casi na mita di locual e tabata, Prome Minister a informa.
Adicionalmente intercambia riba trabounan adicional cu tin cu haci y a scucha opinion di CFT. Den cuadro di e trabounan aki a realisa un reunion virtual cu Ministernan encarga, pa asina cuminsa tuma e diferente accionnan.
Prome Minister Wever – Croes a expresa cu e reunion a bay bon y e meta ta pa kita e conseho di aanwijzing for di riba mesa. Esaki ta loke a palabra cu Secretario di Estado Alexandra van Huffelen y tambe sr. Raymond Gradus di CFT.
E siman aki y otro siman Prome Minister lo bolbe reuni cu diferente secretariadonan y teamnan cu ta prepara e calculacionnan financiero.
Por ultimo, Prome Minister a enfatisa riba e importancia pa keda enfoca riba tur e trabounan positivo cu ta realisando pa comunidad di Aruba, y no riba e storia cu oponentenan politco kier crea pa dividi comunidad. Prome Minister y Gobierno lo sigui concentra riba locual ta importante pa Aruba na e momentonan aki y p’esey a pesar cu ta na Hulanda pa motibo di un biahe familiar riba gastonan propio, a percura pa cumpli cu obligacionnan di trabou cu mester a tuma luga, na bienestar di comunidad.
‘Ban concentra riba cosnan positivo y importante pa nos pais. Aruba ta den proceso di recuperacion y no mester nada pa tranca e recuperacion aki,’ Prome Wever – Croes a termina bisando.


text:
INTELLIGENT TRANSPORTATION SYSTEM CARIBBEAN & LATIN AMERICA TA SALI NA PROMÉ LUGÁ DEN E FINAL DI E DI DOS EDISHON DI E KOMPETENSIA NASHONAL DI ENTREPRENEURSHIP WORLD CUP KÒRSOU
INTELLIGENT TRANSPORTATION SYSTEM CARIBBEAN & LATIN AMERICA TA SALI NA PROMÉ LUGÁ DEN E FINAL DI E DI DOS EDISHON DI E KOMPETENSIA NASHONAL DI ENTREPRENEURSHIP WORLD CUP KÒRSOU
Intelligent Transportation System Caribbean & Latin America ta pasa pa e siguiente ronda i lo kompetí na luna di novèmber den e kompetensia na nivel regional pa un di e puestonan den e Tòp 100 di e Final Global di EWC ku lo tuma lugá na luna di mart di 2023.
Final di e di dos kompetensia nashonal
E organisadónan di Entrepreneurship World Cup Kòrsou, Reshapers (anteriormente konosí komo D&I), Tao Curaçao i Six & Ten Group, huntu ku nan branding partners Korpodeko, BT&P, APC, Cinex, Ministerio di Desaroyo Ekonómiko (MEO), Kontentu, Curacao Marriot Beach Resort, Sambil i Flow, a tene e final di e di dos edishon di e kompetensia nashonal dia 1 di sèptèmber na Museo Kurá Hulanda. E inisiativa akí ta kombiná un kompetensia di ‘pitch’ ku un alkanse amplio, dirigí na kompanianan for di esnan den fase di idea te ku esnan den fase di kresementu. E partisipantenan a partisipá den 6 diferente seshon lokal di bootcamp, banda di un programa aseleradó virtual pa yuda nan lansa, fortifiká i eskalá nan empresanan. E ganadó di Kòrsou ta bai kompetí den e Final di Karibe pa optené un lugá den e Final Global. Den luna di mart 2023 e finalistanan global lo kompetí den e Foro Global di Misk na Riyadh, Arabia Saudita.
E Ganadó
Intelligent Transportation System Caribbean & Latin America: ITS Caribbean & Latin America ta un kompania establesé na Kòrsou spesialisá den sistemanan di transportashon inteligente i solushonnan di mobilidat inteligente. Pa medio di koperashonnan i partnernan internashonal, ITS ta promové solushonan di mobilidat inteligente entre paisnan i sektornan.
E Siguiente Pasonan
Komo parti di e preparashon pa e final regional di Entrepreneurship World Cup, Luigi Scuotto lo partisipá den un programa di aselerashon. E programa ta inkluí training i mentorado personal basá riba e fase aktual di e kompania i e trayektoria di kresementu ku StartHub Curaçao ta ofresé.
Intelligent Transportation System Caribbean & Latin America a sali viktorioso for di un total di 33 partisipante ku a apliká – kada un risibiendo akseso na servisio di training virtual grátis i te ku $25.000 na benefisio pa yuda elevá nan negoshi pa e siguiente nivel.
E otro finalistanan di e di dos edishon nashonal di EWC Kòrsou ta inkluí:
The Space di Caroline Kolk, ta un sentro di salú i bienestar holístiko ku ta sostené individuonan riba nan trayektoria pa buska bienestar mental, emoshonal, físiko i spiritual.
Lil’ Foodies di Kimberley Schoop. Lil’ Foodies ta un klup di kushinamentu kaminda muchanan ta siña e base di kushinamentu, ta sera konosí ku ingredientenan nobo i ta mehorá nan kreatividat, smak i konfiansa.
E huradonan pa e kompetensia tabata:
Guido Rojer, Fundadó i Direktor, Caristat
Curd Evertsz, Asistensia General i Bosero, Guardian Group
Dimitros Janga, Sr. Development Manager, Korpodeko
Louis Martina, Ko-Fundadó i Direktor, Six & Ten Group
Neysa Isenia CFO, Aqualectra
Curd Belfor, BTP


text:
ABC SNIPPETS: Week #12
Riba dia 21 di Mart Kevv. i Biggy (Jeon) a introdusi nan collab "M'a lag'e Kaya....." Na mes momentu tambe ta anunsia ku Kevv lo ta proksimamente di bishita na Aruba. E lo hasi su presentashon probablemente den e konsierto Biggy Boy Forever. (Lesa mas)
Dia 17 di Mart ultimo a lansa e bachata di mas nobo pa Ephrem J “Cumpleaños Sin Ti..” e ta riba YouTube! E kantante YDK a bin ta hasi un tremendo trabou na Kòrsou, pero sin duda algun tambe internashonalmente! E videoclip ya kaba tin 99k views den 3 dia. Kréditonan kreativo: Singer : Ephrem J / Songwriter : Ephrem J. Ocalia / Musical Arrangements : Edilio "Nano" Paredes.
"Manera Bo" Ta un ritmo kombiná gospel, ku ta papia di e grandesa di Dios i ta rekordá nos ku no tin manera djE. Kréditonan kreativo: Kompositor: Maudiènne Espoza, Areglo: Cheky Musiq (Clifton Hariquez) & Rudsi (Boeis Flavour) Comenencia.


text:
E auto blauw a hera dal riba dje intencionalmente
Diadomingo anochi a drenta informe di cu un dama ta bayendo hotel pa busca su mama cu a caba di traha y un Toyota Isis blauw ta siguiendo e y a hera dal riba dje, mesora a dirigi patruya na e sitio. Na yegada di e patruya a bin topa cu e dama a bin compronde cu aki ta trata asunto di familiar di un ex- di e dama cu no kier compronde cu relacion a caba y bida ta continua pero a opta pa sigui e dama. Polis a papia cu e persiguidor y a hala su atencion debidamente.


text:
WILLEMSTAD – For di 14 di ougùstùs 2020 Edelmir Stokkel a bira e komandante nobo riba e cutter Jaguar di Wardakosta na Kòrsou. Stokkel ta e promé yu di Kòrsou ku lo nabega komo komandante riba e cutter Jaguar. Stokkel a kuminsa su karera na Wardakosta na momentu ku Milisia Antiano (awendia Milisia di Karibe) a traslad’é pa Wardakosta. Na Wardakosta e la kuminsa komo “vlootoperator” abordo di e P-boot i e botonan “inshore”. Ora a introdusí e cutternan na Wardakosta e la subi abordo di cutter Jaguar komo “matroos”. Na 2003 Stokkel a biaha pa St. Maarten kaminda e la traha komo “chefdek” na bordo di e cutter Poema di St. Maarten. Na 2010 e la regresá bèk Kòrsou den e funkshon di “2de wachtofficier” i despues di algun aña komo “1ste wachtofficier” riba e cutter. Na diferente okashon e tabata biaha pa St. Maarten pa traha komo “1ste wachtofficier” riba e cutter Poema, pa Stokkel St. Maarten ta su di dos kas.
Edelmir Stokkel ta tuma e mando di e cutter for di señor Van Roosmalen. Van Roosmalen tabata e komandante riba Jaguar entre 2017-2020 i e ta bai pa un otro reto nobo den Wardakosta. Durante e seremonia di traspaso di komando Van Roosmalen a gradisí e tim di Jaguar pa e bunita tempu trahando ku nan riba e cutter di Wardakosta. E la desea Stokkel i su tim hopi eksito. Den e spich di direktor di Wardakosta saliente, Peter Jan de Vin e la bisa: “esaki ta mi último dia ofisial komo direktor di Wardakosta di Karibe, pami ta un honor kumi por asistí na e seremonia di traspaso di komando aki pa Stokkel, un yu di Kòrsou ku ta tuma e komando di e cutter Jaguar. Mashá pabien Stokkel i hopi eksito. Jaguar tabata e último cutter ku tabatin un komandante hulandes ta nabegá. Riba e otro dos cutternan kual ta Panter na Aruba i Poema na St. Maarten, tin Arubiano ta nabegá. “Van Roosmalen, danki pabo trabou riba Jaguar. Den bo funkshon nobo abo ta bai skibi hopi plan, rapòrt i otro dokumentonan. Loke bo ta bai hasi ta di importansia pa Wardakosta. Mi ta desea bo hopi eksito kubo funkshon nobo”; asina Peter Jan de Vin, direktor di Wardakosta di Karibe saliente a terminá su spich.
Stokkel a desaroya su mes último añanan den e organisashon di Wardakosta, dediká hopi tempu na bukinan di estudio i bringa pa e logra haña e funkshon di komandante di cutter.”Mi a logra e reto aki dor di kai, lanta, para i sigui. Pami awe ta un honor kumi por tuma e komando di Jaguar”; asina Stokkel e komandante nobo riba cutter Jaguar a bisa den su spich durante e seremonia.
NIEUWE COMMANDANT OP CUTTER JAGUAR
WILLEMSTAD – Vanaf 14 augustus 2020 is de heer Stokkel de nieuwe commandant op de cutter Jaguar van de Kustwacht. Stokkel is de eerste Curaçaoënaar die als commandant op de Jaguar gaat varen. Stokkel begon zijn carrière bij de Kustwacht nadat hij van de Antilliaanse militie (tegenwoordig Caribische Militie) naar de Kustwacht werd overgeplaatst. Hij begon als vlootoperator aan boord van de P-boot en de inshore vaartuigen. Bij het introduceren van de cutter stapte hij als matroos aan boord van de cutter Jaguar. In 2003 is hij voor drie jaar als assistent chefdek aan boord van de cutter Poema in St. Maarten geplaatst. In 2010 keerde hij terug naar Curaçao en kwam hij weer op de cutter Jaguar in de functie van 2de wachtofficier en een aantal jaren later werd hij 1ste wachtofficier. Hij vloog regelmatig naar St. Maarten om ook daar als 1ste wachtofficier op de Poema te varen, voor Stokkel is St. Maarten zijn tweede thuis.
De heer Stokkel neemt de leiding over van de heer Van Roosmalen, Van Roosmalen was tussen 2017-2020 commandant op de cutter Jaguar. Van Roosmalen gaat een andere uitdaging aan binnen de Kustwacht. Tijdens de ceremonie bedankte Van Roosmalen de Jaguar crew voor de mooie samenwerking en wenste Stokkel en het team veel succes samen. In de speech van de vertrekkend directeur van de Kustwacht P.J. de Vin zei hij: “dit is mijn laatste officiële werkdag als directeur van de Kustwacht Caribisch Gebied. Ik vind het mooi dat ik dit nog kan meemaken, een Curaçaoënaar die de commando van de cutter Jaguar overneemt. Mashá pabien Stokkel en veel succes. De Jaguar was de laatste cutter met nog een Nederlandse commandant. Op de andere twee kustwachtcutters varen Arubaanse commandanten. “Van Roosmalen bedankt voor wat je allemaal hebt gedaan. Jij gaat nu dikke pakken papier schrijven en wat jij gaat doen is ook heel belangrijk voor de Kustwacht. Van Roosmalen ik wens jou ook veel succes”; aldus directeur van de Kustwacht P.J. de Vin.
Stokkel is een kustwachter in hart en nieren. Hij heeft zich ontwikkeld binnen de organisatie, in vele studieboeken gedoken en echt voor deze functie geknokt. “Ik heb met vallen en opstaan dit bereikt. Het is voor mij een grote eer om de commando van de Jaguar over te nemen”: aldus Stokkel, de nieuwe commandant van de cutter Jaguar op Curaçao.


text:
Klein Hofje: un palu na Klein Hofje dilanti e planta pa resiklá awa a stroba tráfiko
Mahuma—Segun Servisio Meteorológiko di Kòrsou, no tabata posibel antisipá e efektonan ekstremo di e tormenta ku a sorpresa Kòrsou djaluna atardi.
Den un komunikado, e servisio ta bisa di a konstatá ku ta biba pregunta den komunidat, si ayera tabata posibel pa alertá komunidat mas tempran. Lamentablemente esaki no a resultá posibel. Loke hustamente ta típiko pa e tipo di wer spesífiko ku a presentá su mes ayera, ta ku e por kambia basta apruptamente.
I segun Meteo, djaluna en bèrdat esaki tabata e kaso. Den kaso asina Meteo ta komuniká mas lihé posibel i e medio di mas efektivo ta emití Boletin Spesial na interesado nan via di number +5999 560 1089 di Whatsapp, Website (www.meteo.cw), Facebook (Meteo Korsou) i Weather-app.
For di den wikènt siklon Fiona tabata situá nort di Kòrsou i aktualmente e ta ubiká nort di region di Karibe. Esaki a resultá den un bientu suak for di sùit aki na Kòrsou. Meteo tabatin èkstra atenshon pa e patronchi di tempu aki, ya ku esaki hopi biaha por resultá den mal tempu pa nos ku ta bini for di sùit. Tambe por bira kalor. Djaluna tardi, ora e Meteorólogo di turno a konstatá ku tabatin un menasa pa mal tempu agudo, inmediatamente a saka un Boletin Spesial pa mal tempu (kódigo hel) alrededor di 17:40. Manera ta kustumber ora wer kambia apruptamente, ta emití Boletin Spesial. Despues di esaki a duna entrevista tambe na diferente radio i televishon.
E mal tempu a yega Kòrsou su kosta alrededor di 19:15 anochi na partinan ost i despues gradualmente riba otro partinan di e isla. Alrededor di 02.00 di mardugá, ora a mira ku ya no tin menasa pa mal tempu, a kanselá e Boletin Spesial. Meteo ta konsehá un i tur pa keda sigui nos informashonnan, debí ku e situashon di tempu pa e proksimo 2 dianan lo keda similar. Si konstatá ku tin mal tempu na kaminda, lo bolbe emití un Boletin Spesial pa esaki, entre otro pa medio di e broadcast nan menshoná. E servisio ta invitá tur hende ku ainda no ta aboná riba e servisio di broadcast di Whatsapp (5999 560 1089), pa hasi esaki i asina semper risibí mensahe den kaso di kambio aprupto di wer.


text:
ULTIMO ORA.
ARUBA.
RESULTADO DI ELEKSHON ARUBA 2021.
MEP TA GANA ELEKSHON NA ARUBA.
MEP 9 ASIENTO
AVP 7 ASIENTO
RAIZ 2 ASIENTO
MAS 2 ASIENTO
ACCION 21 KU 1 ASIENTO.
ARUBA LO MESTER BAI HANJA UN GOBIERNU NOBO FORMA PA UN KOALISHON.
ESAKI MIRANDO KU NIUN PARTIDO TIN UN MAJORIA DI 11 ASIENTO NAN SO.
INTERESANTE PA SA KUA TA BAI BIRA E KOALISHON KU LO FORMA E GOBIERNU NOBO PA DIRIGI ARUBA PA E PROXIMO 4 ANJA NAN.
TIN DIFERENTE POSIBILIDAT MIRANDO E RESULTADO DI AWE NOCHI.
FUENTE: LIVE 99 FM.
NOTISIA KU BO POR KONFIA.


text:
Riu Hordan
E riu Hordan (hebreo: נהר הירדן, nhar hajarden) (árabe: نهر الأردن, nahr aloerdoen), ta un riu na Medio Oriente ku ta kore dor di valei di Hordan via e Lago di Tiberias pa Lama Morto. Riunan Dan, Banias i Hasbani ta e tres riu ku ta sirbi komo fuente pa e riu Hordan.[1] Tambe tin e riu Jarmuk ku ta desemboka den Hordan na e krusada di tres pais (Siria, Hordania i Israel).
Hordan ta forma e frontera estatal entre Israel i Siria riba e seronan di Golan, i na e parti ost ta forma e frontera di Israel i Palestina (oria oksidental di Hordan) ku Hordania. Na e otro partinan tur dos oria di e riu ta pertenese na Israel.
Hordan tin un largura di 170 kilometer, pero realmente ta mas largo pa via di e multiple birada den su trayecto. Ta estimá ku e largura real por ta entre 330 pa 400 kilometer.
Aktualmente 70 pa 90% di e awa ta wordu utilisa pa uzonan humano. E fuerte redukshon di e fluho di e riu a aselerá e sekamentu di e Lama Morto, un proseso ku ta andando pa 10 mil aña kaba.
E nomber Hordan tin dos posibel origen etimológiko. E por ta deriva di e verbo hebreo yarad, loke ta nifica baha. E riu ta baha di e seru di Hermon, for di e fuentenan di e pueblo Dan i Caesarea Philippi (Banias). Pues Hordan por nifika Yored mei-ha-Dan, loke nifika ta baha di Dan. Di otro banda e por ta deriva di e palabra arameño yardeen, loke ta nifika awa koriendo rapido.
Beibel[editá | editá fuente]
Den beibel ta hasi menshon di Hordan ku frekuensia. Den buki Josue e Israelitonan ta krusa Hordan despues di un biahe dor di desierto pa drenta e tera priminti. Den evangelionan ta deskribi ku Hesukristu a ser batisá den Hordan pa Juan Bautista. Esei lo a susede serka di Betania. Hopi hende sa laga nan mes wordu batisá den e riu aki.
Galeria[editá | editá fuente]


text:
⚠ IMPORTANTE.
E tip aki ta hopi general i hopi sensibel.
1 bia pa siman so por huze. Si bo ta den bo 1 lunada di support,
bo por pidi rekomendashon spesifiko pabo anytime. (info@bibamassalu.com)
Bo BMS meal plan su titulo semper tin un sifra su tras.
Por ehempel. BMS meal plan flex – level 1.1.6
Nos ta ban traha ku e di 2 sifra.
Pues den kaso di e ehempel aki riba, ta e number 1.
Scrol bai abou na e sekshon ku ta kuadra pa abo.
Sekshon 1: Pa BMS meal plans ku di dos sifra ta 1, 2 òf 3
Suponiendo bo dia di pisa ta djaluna.
- Si bo ta bayendo sine riba dia djaluna of djamars.
Bo por laga tur kos den bo plan manera e ta,
i kome 1 popcorn chiki, 1 boter di awa.
Òf Bo por laga bo 2 snacksnan e dia ei kai afo, i kome:
1 nacho cheese, 1 limonada chiki.
- Si ta riba djarason of djaweps
Bo por laga bo lastu snack i dinner kai afo i kome:
1 popcorn chiki, 1 boter di juice, plus 1 m&m chiki.
- Si ta riba djabierne, djasabra of djadumingu
Bo por laga 1 snack kai afo, i kome 1 pop corn chiki. 1 boter di awa.
Sekshon 2: Pa BMS meal plans ku di dos sifra ta “4, 5 òf 6″
Suponiendo bo dia di pisa ta djaluna.
- Si bo ta bayendo sine riba djaluna of djamars.
Bo por laga tur kos den bo plan manera e ta i kome 1 popcorn chiki + 1 koi bebe na bo smak.
Òf Bo por laga bo 2 snacks kai afo, i kome 1 nacho cheese, 1 limonada chiki, 1 popcorn chiki.
- Si ta riba djarason of djaweps
Bo por laga bo lastu snack i dinner kai afo i kome:
1 popcorn chiki, plus 1 hot dog, 1 boter di awa.
- Si ta riba djabierne, djasabra òf djadumingu
Bo por laga 1 snack kai afo, i kome 1 pop corn chiki
1 boter/bleki di juice (no e cup nan di movies (sine))
Sekshon 3: Pa BMS meal plans ku di dos sifra ta “7, 8 of 9″
Suponiendo bo dia di pisa ta djaluna.
- Si bo ta bayendo sine riba dia djaluna of djamars.
Bo por laga tur kos den bo plan manera e ta i kome 1 popcorn mediano, 1 koi bebe na bo smak.
- Si ta riba djarason of djaweps
Bo por laga bo lastu snack i dinner kai afo i kome 1 popcorn chiki, plus 1 hot dog
- Si ta riba dia djabierne, djasabra of djadumingu
Bo por laga 1 snack kai afo, i kome 1 pop corn chiki. 1 boter/bleki di juice (no e cup nan di movies (sine))


text:
Isla
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un isla ta kualke pida tera ku ta kompletamente rondoná pa awa. Un kai ta un otro nòmber pa un isla chikitu.
Tin tres tipo prinsipal di isla: isla kontinental, isla di riu, i isla volkániko. Tin tambe isla ku hende mes a traha (isla artifishal). Un grupo òf kadena di isla yama un archipielago.
Isla kontinental[editá | editá fuente]
Islanan kontinental ta pidanan di tera ku ta riba e plachi kontinental di un kontinente. Ehèmpel ta inkluí Groenlandia for di Nort Amerika, Barbados i Trinidad for di Sur Amérika, Sisilia for di Oropa, Sumatra i Java for di Asia, Papua-Nieuw-Guinea i Tasmania for di Australia.
Un tipo spesial di isla kontinental ta isla mikrokontinental, ku ta resultá ora un kontinente ta sker. E mihó ehèmpel di esaki ta Madagascar for di Afrika. E islanan di Kerguelen i algun di e Seychelles tambe ta algun ehèmpel.
Un otro tipo ta bara: un akumulashon di santu riba e plachi kontinental.
Isla di riu[editá | editá fuente]
Por haña islanan di riu den dèlta di riu i den riunan grandi. E deposishon di sedimento na sierto punto den e riu unda a fluho ta pèrdè su poder di karga, ta kousa e islanan aki. Mihó bisá, nan ta baranan di riu. Maske algun no tin bida largu anto ta desaparesé si e riu su volumen òf velosidat kambia, otronan sa ta firme i ta keda despues di hopi tempu.
Isla volkániko[editá | editá fuente]
Islanan volkániko ta resultá pa volkan. Un tipo di isla volkániko bo por haña den un arko di islanan volkániko. E islanan aki ta lanta for di volkán unda un plachia ta haña su mes ta sea forsá bou di un otro. Ehèmpel ta inkluí e Islanan Mariana, e Islanan Aleutiana, e Repúblika di Mauritius i mayoria parti di Tonga den e Oseano Pasífiko. Algun di e Antias Menor ta e uniko ehèmpelnan den e Oseano Atlántiko.
Un otro tipo di isla volkániko ta resultá ora un sker oseániko yega superfisie. Tin dos ehèmpel: Islandia, ku ta e isla volkániko mas grandi na mundu, i Jan Mayen. Tur dos den Atlántiko.
Un di tres tipo di isla volkániko ta esnan formá pa punto kayente òf "hotspot". Un punto kayente ta mas o menos stashonario kompará ku e plachi tektonika ku ta move riba e punto, dus un kadena di isla ta resultá mientras e plachi ta drif. Despues di hopi tempu, e tipo di isla aki lo gasta i "hoga", kousá pa ahustamentu isostátiko, birando un seru bou di awa. Movementu di plachi riba un punto kayente ta produsí un liña di isla orientá den direkshon di e movementu di e plachi.
Un ehèmpel ta e Islanan Hawaii, di Hawaii pa Kure, ku ta sigui bou di awa den direkshon nort. Un otro kadena ku un orientashon similar ta e Archipielago Tuamotu; su kurso nort ku ta mas bieu ta e Islanan di Liña. E kadena mas zùit ta e Islanan Oustral, ku su kurso den direkshon nort ku ta forma e atolnan den Tuvalu. Tristan da Cunha ta un ehèmpel di un volkan di un punto kayente den Oseano Atlántiko. Un otro punto kayente den Atlántiko ta Surtsey.
Un atol ta un isla formá di un ref koral ku a krese riba un isla volkániko gastá i hogá. E ref ta sali riba superfisie di e awa i ta forma un isla nobo. Atol normalmente ta den forma di un renchi ku un laguna sentral. Ehèmpel ta inkluí e Maldivas den Oseano Indiko i e Islanan di Liña den Pasífiko.
Link eksterno[editá | editá fuente]
- (en) Definition of island
- (en) Listing of islands di Nashonnan Uni su Island Directory (lista di isla).


text:
MACUARIMA, ARUBA: Alto mando di Cuerpo Policial di Aruba ta organisa tres kijkdagen relaciona cu tur e vehiculo(autonan y brommernan) staciona na diferente warda di polis. Algun di e vehiculo a wordo confisca durante accion di trafico di polis, algun vehiculo a wordo haña banda di caminda of den mondi dor di polis, algun vehiculo ta procedente di ladronicia, etc.
Tin hopi vehiculo cu ta na e localidad di cuerpo polical pa basta tempo caba algun mas cu tres aña. E cantidad di e vehiculo aki ta stroba e funcionamiento na e localidadnan aki.
Comunidad por pasa libremente y wak e vehiculonan. Si abo ta un doño di auto y por demostra cu documento cu un vehiculo ta di bo of cu abo tin tur documento na ordo.
E kijkdagen nan ta tuma lugar dia: 19, 20 y 21 juli 2021. Esaki lo tuma lugar na warda di Shaba/Noord, Santa Cruz y Balashi. E orario lo ta di 09:00 mainta pa 2:00 atardi durante tur tres dianan aki.
E persona cu ta bay pa bishita e kijkdag / regla su asunto di vehiculo por pidi na e warda di Noord of Santa Cruz pa e Chef van Dienst y na Balashi pa un funcionario di e Bureau BeheerVervoersmiddelen (garashi di polis).
Tene cuenta cu KPA ta autorisa pa cobra e suma di Afl 25,= pa cada dia cu un vehiculo ta riba tereno di KPA (Retributie- en legesbesluit Korps Politie Aruba 2002). Apart di esey si e ta un caso di papelnan vigente (seguro, belasting, etc.) e doño mester tin tur su papelnan na ordo.
Despues di e periodo di kijkdagen aki e diferente vehiculo lo (por) wordo destrui.


text:
ORANJESTAD, 12 april 2021. Awe mainta na Centro Libertador Betico Croes a tuma luga un situacion poco fastioso cu un cuidadano cu a bin vacuna. Despues di a tuma su vacuna e cuidadano a cuminsa sinti no mucho bon y a cay medio flou.
E team medico presente a atende y duna e asistencia nesesario mesora na e cuidadano cu a indica di no a come prome cu a bin vacuna y cu e tawata tin hopi nervio, loke ta comprendibel.
Despues cu e team medico a stabilisa e cuidadano y a confirma cu e tawata sinti bon e cuidadano por a bandona e luga y regresa su cas trankilo.


text:
Sakrifiká Mi Yu Komo un Ofrenda Kimá?
E tabata robes pa Dios bisa Abraham pa e sakrifiká su yu Isaak? Esaki no ta un kontradikshon di loke Skritura mes ta prohibí?
E Demanda
Den Génesis 22:1-2 nos ta lesa asin’aki,
“Awor a sosodé ku despues di e kosnan aki Dios a pone Abraham na prueba i a bis'é: ‘Abraham!’ I el a bisa: ‘At'ami aki.’ I El a bisa: ‘Tuma bo yu hòmber awor, bo úniko yu, kende bo ta stima, Isaak, i bai na e tera di Moria, i ofres'é aya komo un ofrenda kimá riba un di e serunan ku lo Mi bisabo di djé.’”
E ta difísil pa komprendé, muchu ménos ekspresá den palabranan, e horor ku Abraham lo mester a sinti. Matthew Henry ta komentá riba e pasahe en kuestion, i ta skirbi lo siguiente,
“Den poko palabra, loke Dios a bisé ta, Abraham, bai mata bo yu; i e mandato aki ta wòrdu duná na dje na un manera asina severo kua ta hasi e prueba ainda mas doloroso. Ora Dios ta papia, Abraham, sin duda, ta tuma nota di kada palabra, i ta skucha atentamente; i kada palabra akinan ta un spada den su wesunan: e prueba ta reforsá ku frasenan yen di aflikshon.”
E Problema
Ma tòg pa nos ne momentu aki, no ta e sintimentunan ku a originá for di e prueba ta di mayor importansia; loke ta partikularmente problemátiko akinan, ta e karakter mes di e prueba. Mi ta splika. Den Levítiko 18:21 Dios ta bisa e pueblo di Israel bon kla: “No duna ningun hende di bo desendensia pa wòrdu ofresí na Molok; no profaná e nòmber di bo Dios; Ami ta SEÑOR.” I den 20:2 Señor ta bisa: “Kualke hòmber for di e yunan di Israel òf for di e stranheronan ku ta keda biba pa un tempu na Israel ku duna un di su yunan na Molok, mester wòrdu matá sigur; e pueblo di e tera mester piedr'é ku piedra.”
Pues, si den e pasahenan aki Dios ta prohibí sakrifisio humano, dikon den Génesis 22 nos ta haña ku E ta manda Abraham pa sakrifiká su yu? At’akí algun kos ku nos tin di nota.
Análisis & Solushon
Na promé lugá, nunka e no tabata Señor su plan pa Abraham sakrifiká su yu. Den Gen. 22:11-12 nos ta lesa, “Ma e Angel di SEÑOR a yama bis'é for di shelu: ‘Abraham, Abraham!’ I el a bisa: ‘At'ami aki.’ I El a bisa: ‘No pone man riba e mucha i no hasié nada, pasobra awor Mi sa ku bo ta teme Dios, komo ku bo no a nengaMi bo yu, bo úniko yu.’” E versíkulonan aki ta mustra ku e úniko intenshon di Dios tabata pa revelá Abraham su temor pa Dios.
Na di dos lugá, den Lev.18:21; 20:2 e prohibishon tabata spesífikamente kontra sakrifisio humano ofresí na Molok, kua tabata un dios falsu; un dios pagano. Pues, ku Señor ta bisa Abraham pa ofresé Isaak na djE, no ta un kontradikshon di e pasahenan aki; pasobra Señor no ta Molok. Señor Dios, Yahweh Elohim, ta e úniko Dios berdadero; i E so tin e derecho di bisa ki ora un bida tin di wòrdu kitá, i kon e tin di wòrdu kitá.
Na di tres lugá, for di Skritura nos ta komprendé ku Abraham tabata kere di kurason ku Señor lo a lanta Isaak bèk for di morto. Den Hebreonan 11:17-19 tin pará,
“Pa medio di fe Abraham, ora ku el a wòrdu poní na prueba, a ofresé Isaak; i esun ku a risibí e promesanan tabata ofresiendo su yu unigénito; ta na djé a wòrdu bisá: ‘Ta dor di Isaak bo desendientenan lo wòrdu kontá.’ El a konsiderá ku Dios ta poderoso pa lanta hende asta for di morto.”
Gen. 22:5 mes ta mustra riba e fe aki ku Abraham tabatin, ora el a bisa su sirbidónan: “Keda aki ku e buriku, i ami ku e mucha lo bai ayanan; i nos lo adorá i bolbe serka boso” (énfasis di mi).
Finalmente, mi tin di enfatisá ku e no tabata algu moralmente robes pa Dios ordená Abraham pa sakrifiká su yu. Un artíkulo den The New Interpreter’s Study Bible titulá E Dilema Moral di e Sakrifisio di Isaak ta komentá riba e suseso aki i ta bisa: “Tanten e obedensia di Abraham lo por wòrdu komprendé i apresiá for di un perspektiva históriko, e práktika di sakrifisio humano mester wòrdu rekonosé, manera ta e kaso den mayoria teksto bíbliko, komo un kontradikshon di berdadero adorashon i moralidat.”
Mi amigu, no tin niun dilema moral ku e sakrifisio di Isaak, pasobra e òrdu a bini di e úniko Dios berdadero i soberano riba bida i morto; Esun ku ta duna bida i ta eksihí esaki bèk ora E ke, i manera E ke (ref. Deut. 32:39; Job 1:21). I nos no tin di lubidá ku e Dios aki mes a ofresé Su Yu unigénito riba e krus di kalvario “pa ken ku kere den djE no bai pèrdí, ma tin bida etèrno” (Juan 3:16).
Konklushon
Ora nos analisá i interpretá korektamente e tekstonan bíbliko relashoná ku e òrdu pa sakrifiká Isaak (Génesis 22:1-2; 11-12), e prohibishon di sakrifisio humano (Levitiko 18:21; 20:2), e espektativa di Abraham (Hebreonan 11:17-19), e outoridat di Dios pa duna i kita bida (Deut. 32:39; Job 1:21), i e sakrifisio di Kristu mes (Juan 3:16), nos ta yega na e konklushon ku no tabatin nada moralmente malu ku Dios Su òrdu na Abraham pa e sakrifika su yu Isaak.


text:
Prome Minister Evelyn Wever-Croes: Riba Dia di Prensa: GOBIERNO DI ARUBA A DEDICA E DIA AKI NA SEÑOR HILARIO DONCKER
Prome Minister Evelyn Wever-Croes:
Riba Dia di Prensa:
GOBIERNO DI ARUBA A DEDICA E DIA AKI NA SEÑOR HILARIO DONCKER
“Hilario, abo semper ta busca e otro banda di medaya, semper bo ta busca e berdad y no ta publica un banda so”
ORANJESTAD- Dia 1 di September, mundo ta celebra Dia di Prensa. E aña aki, Gobierno di Aruba a tuma e decision pa dedica e dia special aki na señor Hilario Doncker kende, durante 24 aña ta trece informacion pa nos comunidad.
Diahuebs 1 di september, despues cu Minister di Finansa Xiomara Maduro a anuncia cu pa prome biaha den 15 aña Presupuesto di nos pais a wordo entrega na tempo, esnan presente, especialmente señor Hilario Doncker a wordo sorpresa cu un video di Prome Minister Evelyn Wever-Croes kende a dirigi e siguiente palabranan na señor Doncker.
“Hilario, awe riba Dia di Prensa, mi kier informa bo cu Gobierno di Aruba a tuma e decision cu nos ta dedica e dia di awe cu ta Dia di Prensa, na bo persona.
Pa prome, pa reconoce bo 24 añanan den prensa cu ta hopi tempo, pero mas aun pa e forma cu bo ta desplega bo trabou. Semper bo tey durante e conferencianan di prensa. Nos a conta cu den e sala aki bo tabata tey mas di 200 biaha. Bo ta e periodista cu mas ta acudi na nos conferencianan di prensa.
Hilario, abo semper ta busca e otro banda di medaya, semper bo ta busca e berdad y no ta publica un banda so y esey ta algo cu nos como Gobierno ta aprecia y nos ta reconoce bo p’e.
Mas aun, semper bo ta respetuoso, semper na tempo pero e pasion y amor cu bo tin pa bo San Nicolas ta locual awe mi kier felicita bo y reconoce bo p’e. Mi ta spera cu e reconocemento aki por inspira bo y inspira bo coleganan den prensa pa sigui semper busca e berdad, busca e otro banda di medaya.
Hilario, masha pabien, masha danki p’e 24 añanan aki den prensa pa trece informacion pa comunidad y cu Dios bendiciona bo”.


text: Diadomingo atardi atraco team hunto cu team di arresto a tene accion di buskeda na 4 cas y a haci varios detencion (5) E prome tabata na Montaña unda eynan a detene 4 sospechoso y a confisca varios evidencia como tambe a confisca 1 Toyota Yaris preto A52654. For di eynan a bay na cas di un conosido di justicia di fam M. y a detene tambe como sospechoso, eynan tambe a haci un buskeda na e cas y a confisca un auto. Despues a sigui pa Paradera unda a busca tambe den e cas y eynan a confisca 2 auto y finalmente a bay na Primavera unda eynan tambe a busca den e cas. Tur esaki ta relaciona cu e investigacion di atraco. Ademas a bin haya un pistol falso den e razzia aki.


text:
ORANJESTAD (AAN): Despues di hopi aña den un estado deplorabel porfin e trapi di Rodgers Beach ta den e fase final di su renobacion segun Minister di Turismo Sr. Dangui Oduber.
Asina cu e trabaonan na e trapi finalisa lo bay sigui cu e embeyecimento di Rodgers Beach cu tambe ta forma parti di henter e masterplan cu tin pa San Nicolas.
Minister Oduber semper a kere den e potencial di San Nicolas pa bira e segundo capital di turismo na Aruba. Pesey a percura pa desaroya henter e area di Baby Beach y lo bay desaroya e area di Rodgers Beach tambe. Lo bay percura pa crea mas area di parkeo, mehora e infrastructura, percura pa tin landscaping, construccion di bañonan publico, construccion di kioskonan.
E proyecto di trapi a wordo financia door di Aruba Tourism Authority (ATA) y e lo eleva e producto Aruba como tambe haci Rodgers Beach mas accesibel pa esnan cu ta biba den becindario. Minister Oduber ta contento cu pronto e bunita proyecto aki ta wordo finalisa y entrega.
https://diario.aw/categories/noticia/general/trapi-di-rodgers-beach-ta-den-e-fase-final-di-su-renobacion#sigProId7a687b95f2


text:
Den un mundo cu ta sigui lucha cu un pandemia y na un Aruba cu un ola di problema y tension politico, Diadomingo ta celebra Dia di Mama.
Ya na 2020, e dia cu ta recorda e persona central den bida di tur ser humano, a tuma luga den situacionnan di emergencia debi na Covid-19, cu a percura pa awe na Aruba e celebracion di Dia di Mama tin un toque doloroso pa tur cu a perde e centro di nan famia.
E grupo cu mas a wordo afecta dor di e pandemia tabata e grupo cu mas comunidad a trata di proteha, debi na e hecho cu nan tabata forma e grupo di riesgo mas halto.
For di momento cu Covid-19 a presenta su mes, e momentonan mas bunita entre mama y yiu y madushi cu nietonan, a wordo interumpi. Contacto precioso, un sunchi of un brasa, a wordo gescrap a base di e peligro cu esaki a bira.
Medionan moderno pa comunica a permiti pa contacto wordo mantene cu uzo di computer, tablet of telefon cu a yuda sin duda pa tanto grandinan como familiarnan por a soluciona e kiebra di relacionnan mas importante den bida di un ser humano.
No mester lubida den esaki, e hecho cu fronteranan cera y menasa di e coronavirus pa biaheronan, a haci cu hopi mama y madushi, no por mira nan yiunan y nietonan cu ta biba den exterior personalmente.
Dia di Mama ta un dia sentimental. E ta un dia cu ta pone para keto na e aspecto mas grandi di un ser humano cu ta su sentimentonan cu ta produci alegria y dolor.
E fin di siman aki, sigur nos grandinan, lo keda encanta si manteniendo reglanan oficial, e generacionnan mas hoben logra kibra nan barera di soledad, e falta grandi di un toque personal.
Na casnan di anciano sin duda, personal cualifica por yuda crea oportunidad pa alivia e dolor di soledad di tanto madushi y mama, cu lo keda encanta cu un toke personal.
Un flor di cura di cas cu un nieto segun reglanan vigente ta entrega. Un cantica special cu ta canta pa e ser central den nos bida.
Dia di Mama 2021 ta exigi di e generacion cu no por biba sin celular pa interumpi e cadena di app, pa intercambia palabranan cu e sernan, cu tanto ta depende di nan prueba di amor y gratitud.
DIARIO awe ta invita tur yiu, tur nieto, pa pone tur otro cos un banda y pa entrega prueba di amor na personanan cu ta depende di esaki riba e dia grandi cu ta Dia di Mama.
Na mes momento nos ta felicita tur mama, tur madushi, pero tambe tur pariente of amiga di famianan cu segun nos sistema Arubano, a fungi como mama pa personanan cu nan a stima y cuida como yiu.
Nos ta pidi bendicion di Dios pa tur cu den nan bida, a yena mundo cu e sentimento mas bunita cu por tin den mundo, cu ta e amor cu ta brota di e ser cu nos ta yama “Mama”.
Nos ta pidi consuelo pa tur, cu awe no tin nan mama of nan madushi of e persona cu a tene nan man den bida na un forma special.
Un fin di siman special a cuminsa. Un fin di siman cu e aroma special di amor!
.


text:
Entrante 1 di April 2022, clientenan di Cable Digital, SETAR Complete y IPTV lo nota cambio den nan cable Line-up. E distribuidor di e canal Disney XD, canal 66 riba Digital Cable y canal 43 riba SETAR Complete y IPTV, lo descontinua nan distribucion di e canal aki pa enfoca riba nan streaming App.
Den e cambio aki e distribuidor lo manda cierto programanan popular di Disney XD over riba e canalnan Disney Channel y Disney Junior. Asina e muchanan por keda disfruta di programanan manera The Owl House, Big City Greends, Gravity Falls, Sabaton y Block Porque Si riba canalnan Disney Channel y Disney Junior.
SETAR lo introduci e canal nobo PBS Kids na lugar di Disney XD.
PBS Kids ta compromete pa trece un impacto positivo den bida di muchanan door di brinda entretenimento basa riba enseñansa cu ta yuda e desaroyo di mucha den su totalidad. E canal lo ta obtenibel riba canal 66 di bo Digital Cable y canal 43 riba SETAR Complete y IPTV. Pa mas informacion di e line-up y cambionan bishita nos website www.setar.aw.
SETAR ta pidi disculpa pa cualkier inconveniencia cu e cambio aki por trece, nos ta sigui traha pa duna nos cliente e miho servicio y experiencia. Pa mas informacion por tuma contacto cu nos na 525-1700 of email nos na store@setar.aw.


text:
ORANJESTAD: Den siman Minister Endy Croes a reuni curepresentantenan di Sindicato SIMAR unda a trata diferentetopiconan di interes. Mandatario di Enseñansa a anucia cu instructornan di landamento kendenan pa mas di 20 aña tin un contract di 1 aña ta bay haya un contract nobo pa 5 aña.
E contract nobo ta wordo firma e luna aki. Sindicato SIMAR y sigur e instructornan di landamento a keda masha contento.Finalisando Minister Endy Croes a expresa cu e tabata un bon reunion. Manera e dignatario a expresa na diferente ocasion suporta ta habri scucha cu atencion tur e inkietudnan cu ta wordo treci padilanti y lo traha pa trece solucion na bienestargeneral di pais Aruba


text:
kayla arends
-
Buenos Aires 2018
Team di Brazil ta riba un otro nivel
Apesar di a purba tur strategia, ekipo femenino di Brazil di un otro nivel. E ekipo di Beach Volleyball femenino…Read More »
-
Buenos Aires 2018
Mali y Kayla ta cay venci den nan ultimo wega
Duo di Mali Rafini y Kayla Arends ta cay venci den nan ultimo wega pero ta clasifica pa e siguiente…Read More »
-
Buenos Aires 2018
Kayla y Mali no por a sorprende Venezuela
Duo di beach volleyball Kayla Arends y Mali Rafini no por a sorprende Venezuela den e Weganan Olimpico Hubenil Buenos…Read More »
-
Buenos Aires 2018
Kayla y Mali ta conta di nan victoria historico
Atletanan di Beach Volleyball, Kayla Arends y Mali Rafini ta papia di nan victoria historico den e Weganan Olimpico Hubenil Buenos Aires 2018.…Read More »
-
Buenos Aires 2018
Kyala y Mali a truinfa
HISTORIA Duo di Beach Volleyball Kayla Arends y Mali Rafini a triunfa den nan prome encuentro den e Youth Olympic…Read More »
-
Buenos Aires 2018
Bandera di Aruba a luci na Buenos Aires
Momento cu Aruba su abanderado Kayla Arends orguyosamente ta desfila den e Ceremonia Inaugural di e Youth Olympic Games Buenos…Read More »
-
Buenos Aires 2018
YOG: Kayla y Mali Beach Volleyball
Conoce e atletanan cu lo representa Aruba den Weganan Olimpico Hubenil Buenos Aires 2018 Na vispera di e Weganan Olimpico…Read More »


text:
Willemstad— En konekshon ku su kampaña spesial di fiansa Back 2 School, ACU a rifa un laptop nobo nobo entre su sosionan.Sosionan di ACU por a partisipá dor di pòst e rapòrt di nan yu(nan) ku a bai over i asina haña e chèns di gana e laptop.
Dia 17 di ougùstùs e felis ganadó Gershaynelli Marchena a bira konosí i dia 20 di ougùstùs presidente di ACU sr. Angelo Davelaar, Sales and Service Manager, sra. Nathalie van Sprang kompañá pa e kara di e kampaña aki, Tito Doran, a hasi entrega di e laptop na e hóben ganadó. Di e forma aki ACU ta sigui kumpli ku su prinsipio koperativista di aportá na edukashon di su sosionan i brinda un sosten na komunidat.


text:
Idioma
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Un idioma ta un set dinamico di simbolo di comunicacion sea visual, auditorio of di tacto, conhunto cu e elementonan cu ta manipula nan. Idioma tambe por referi na e uzo di tal sistemanan como un fenomeno general. Idioma ta wordo considera pa ta un modo di comunicacion exclusivamente humano; aunke animal tambe ta hasi uzo di sistemanan comunicativo basta sofistica, niun di e modonan aki ta conosi pa hasi uzo di tur e caracteristicanan cu e lingüistanan ta uza pa defini un idioma.


text:
Tokante nos
PasoCaribe, pedikür médiko (deportivo) i manikür, Kralendijk. Salon pa kuido di pia i man.
Di Hulanda pa Boneiru. Mi a lanta mi mes salon di pedikür médiko (deportivo) na Landgraaf, Hulanda. Awendia bo ta bon biní na Kaya Libertador Simon Bolivar 20, Kralendijk. Mi ta bini originalmente di Kòrsou, aki mi a nanse den añanan 80. Na Hulanda mi a risibí e siguiente diplomanan: pedikür médiko, pedikür médiko deportivo, pianan infantil, neuropatía, trauma na uña, kuido di herida, i manikür médiko. Pues esaki ta nifiká ku mi ta un kandidato apto pa kuido di pia i man.


text:
Koninklijke Marechaussee ta topa estranheronan sin estadia legal
Den wikènt di 17 pa 18 di sèptèmber Koninklijke Marechaussee (KMar) a topa vários estranhero ku di forma ilegal ta keda na Boneiru. Riba djasabra 17 di sèptèmber a topa ku tres persona indokumentá, probablemente di Repúblika Dominikana. I riba djadumingu a topa ku tres persona den besindario di Sorobon, di kua un persona tabata disponé di un pasaporte di Ecuador. E persona aki no tabatin un status di estadia na Boneiru.
Riba djasabra 17 di sèptèmber den oranan trempan di mainta, KMar a haña un notifikashon di un situashon sospechoso kaminda a topa ku tres persona den besindario di Laguna Beach. Den koperashon ku Kuerpo Polisial di Hulanda Karibense (KPCN), KMar a atendé ku e notifikashon aki. A investigá e situashon i kontrolá si yudansa médiko ta nesesario. Bou di e sirkunstansianan e tres personanan tabata di bon salú. Ora a resultá ku e tres personanan aki – probablemente di desendensia Dominikano - no por a indiká bon na unda i kon nan a subi tera, KMar a bai ofisina ku nan pa mas investigashon. Entre tantu a trasladá e personanan indokumentá pa Instituto Hudisial Hulanda Karibense (JICN). Durante e proseso di investigashon mas profundo, nan ta keda detené einan.
Riba djadumingu 18 di sèptèmber durante un patruya, empleadonan di KMar a bolbe topa ku tres persona den besindario di Sorobon. Na e momentu ei e tres personanan aki tabata landa den un área kaminda esaki no ta permití. Durante kòntròl di e tres personanan aki, a resultá ku un di nan no tabata disponé di un pèrmit di estadia. A trasladá e hòmber ku tabata disponé di un pasaporte di Ecuador, tambe pa JICN, kaminda e ta keda en espera di su deportashon.
Koninklijke Marechaussee ta supervisá seguridat na fronteranan di Hulanda Karibense, tantu na aeropuerto komo riba awanan teritorial di e islanan. Dor di kombatí traspaso ilegal di frontera i kriminalidat ku ta pasa fronteranan, KMar ta kontribuí na e seguridat riba e islanan.


text:
Inspekshon di Labor ta inspekshoná kompanianan na Saba
Inspekshon di Labor a ehekutá diferente kòntròl na kompanianan na Saba. Na tres (3) di e en total binti (20) inspekshonnan a haña trahadó estranhero pa kua no a otorgá pèrmit di trabou. A para un konstrukshon pa motibu di kondishon di trabou insigur.
A ripití diestres kòntròl den komèrsio por detal i den hóreka. Ta trata di kompanianan ku anteriormente a haña un atvertensia. Mayoria di e kompanianan entre tantu a tuma e medidanan nesesario pa kita e infrakshonnan. A hasi shete kòntròl na sitionan di konstrukshon. KPCN i KMar a duna sosten na dos (2) di e inspekshonnan aki.
E dunadónan di trabou ku a laga trahadó estranhero traha sin un pèrmit pa trabou, ta haña un prosèsferbal komo ku nan a violá e Lei di labor di estranhero BES. E legislashon aki ta protehá merkado di labor i ta kombatí konkurensia deshonesto.
Banda di ehekushon di kòntròlnan den kuadro di trahamentu honesto, seif i salú, Inspekshon di Labor ta investigá algun kaso na Saba kaminda posiblemente tin froude ku e Sosten di Corona.


text:
Playa Pabao – Directiva di Centro di Bario Playa Pabao ta habri su porta pa e habitantenan di Playa Pabao cu e siguiente servicio: nos ta bay yuda pa procesa e formulario “inkomstenbelasting” pa e aña 2021 riba diamars 30 di augustus y diahuebs 1 di september di 6.30 pm pa 9.15 pm.
Loke bo mester trece ta:
- E formulario cu bo recibi di oficina di impuesto 2021
- Bo cedula of rijbewijs
- Bo resumen di bo salario di aña 2021 y si bo ta casa di bo casa tambe
- Nomber complete y fecha di nacemento di bo yiunan cu a bay scol 2021
- Declaracion di gasto di hypoteca y prestamo personal
- Gasto di medico cu AZV no a paga pa aña 2021
Tene cuenta cu nos ta yena un formulario pa persona pues no por bin cu un formulario di un famia, colega of un bisiña y nos ta procesa solamente declaracion personal y no di persona cu tin su propio negoshi.
YEGA CERCA NOS Y NOS LO DUNA BO UN MAN


text:
Gobièrnu di Kòrsou [TUMA NOTA]: Gobièrnu ta bai di akuerdo pa skolnan avansá kontinuá ku e repartishon di klasnan durante e pandemia di Covid-19, den kaso ku e skol ta deseá esaki i por kumpli ku palabrashonnan stipulá.
Gobièrnu di Kòrsou
[TUMA NOTA]: Gobièrnu ta bai di akuerdo pa skolnan avansá kontinuá ku e repartishon di klasnan durante e pandemia di Covid-19, den kaso ku e skol ta deseá esaki i por kumpli ku palabrashonnan stipulá.
Pa kualke pregunta adishonal por tuma kontakto direktamente ku e skol i/òf direktiva di skol. Tambe por manda un mail pa Ministerio di OWCS na: OWCS.Communicatie@gobiernu.cw.


text:
Servisio pa Skol Públiko (D.O.S.) ta forma parti di Ministerio di Enseñansa, Siensia, Kultura & Deporte (.E.S.K.D.). E servisio ta enkargá ku preparashon, desaroyo i implementashon di maneho di Enseñansa pa Ministerio di E.S.K.D.
Filosofia
D.O.S. ta un servisio outorisá pa Gobièrnudi Kòrsou ku ta funshoná komo direktiva di tur skol públiko di Kòrsou. D.O.S. ta eksistí for di aña 1998 i ta enkargá ku kuido i desaroyo di enseñansa públiko. E introdukshon di ‘Nieuwe Bestuurlijke Organisatie’ (NBO) a nifiká un proseso di kambio pa DOS. Konforme metanan di NBO esaki a nifiká un transishon di un servisio konsiderablemente burokrátiko pa un servisio servisial i dirigí riba su klientenan, ku tin komo meta final di ta un responsabel pa resultado i ku su propio pakete di produkto i servisio. DOS ta funshoná relativamente independiente den e konstelashon gubernamental.
Vishon:
Na aña 2020 DOS ta é organisashon ku ta kumpli na e kondishonnan pa desaroyo optimal di kada alumno.
Mishon:
E servisio ku ta traha estrecho huntu ku entidatnan relevante pa kumpli na kondishonnan pa desaroyo físiko, mental, moral i sosial-kultural di kada alumno.
Metanan:
E strategia uzá pa fórmula maneho di D.O.S. i stürmentu di e maneho aki ta determiná pa un gran parti pa e bentaha ku tur ‘stakeholders’ lo tin ora ofresé enseñansa na nivel i kualitativamente bon. Banda di optimalisá e organisashon, den kuadro di NBO, DOS simultaniamente tin ku tene kuenta ku e ròl ku e tin komo direktiva di skolnan públiko, esta stür e desaroyo di enseñansa na su skolnan. Stür for di konteksto di un komunidat kaminda e plan i kontenido di enseñansa, komo konsekuensia di desaroyo ekonómiko i teknológiko i e fenómeno ‘individualisashon’, ta rekerí atenshon permanente.
Ta lográ esakinan pa medio di un aktitut profeshonal basá riba e balornan prinsipal di DOS;
• desaroyo personal i profeshonal kontinuo;
• infrastruktura adekuá;
• komunikashon efektivo.
*E teksto ariba ta den fase di revishon.
Pa mas informashon di Servisio pa Skolnan Públiko por tuma kontakto ku nos.
Punto di kontakto:
Bon Bini Business Center, Schottegatweg Oost 10, Willemstad, Curaçao
T: + 599 9 466 61 11, E: info@dos.edu.cw
FB: https://www.facebook.com/dos.edu.cw2
IG: dos.edu.cw


text:
15 di novèmber a hasi 50 aña ku 12 dama a hasi historia na Kòrsou/Boneiru ora nan a bira e proménan ku a forma parti di kuerpo polisial, ku e tempu ei tabata solamente hende hòmber. 12 dama, di kual 11 di Kòrsou i 1 di Boneiru a subi avion pa bai studia na Politie Opleidingschool De Boskamp na Leusden Hulanda. Nan 12 a keda skohé for di un grupo di 600 solisitante di henter Antia. For di 600 a skohe 200 ku a pasa un tèst sikológiko pa despues sigui eksámennan médiko i na final a sigui un investigashon di nan bida, famia i bario. E 12 damanan ku a marka historia tabata Edna Sintiago di Rincon Bonaire huntu ku esnan di Kòrsou Astrid Phelipa di West Groot St. Joris, Chandra Zimmerman di Groot Davelaar, Carina Hugo di Marie Pampoen, Asmara Thode i Corrie Zieck di Steenrijk, Orcelinda Dickens (qepd) di Penstraat, Mayda Muzo di Phlip, Ingrid Juliana ku Vivian Hansen di Buena Vista, Jeremy Quinland di Trai Seru, i Nydia Arvelo di Brievengat bieu. Nan a subi avion na 1971 i a regresá bèk Kòrsou komo polis na 1973. E siman aki Djasabra a papia ku 3 di e damanan aki; 1. Carina Rumay Hugo, ku a traha nèt 7 aña ku tabata eksigí pa nos a traha minimal. Pero el a bai pasobra el a kasa i a keda ‘eervol ontslagen’, meskos ku Corrie Hagemans Zieck i Astrid Phelipa. Mayda Capelle Muzo i Nydia Hato Arvelo ku a traha 30 aña largu pa despues bai ku VUT.
Vivian Goeman Hansen i Asmara Thode ta parti di e 12 hendenan muhé ku 50 aña pasá a bira polis, hasiendo historia na Kòrsou. Di e grupo aki, nan dos a keda 40 aña den servisio. I tabata un plaser pa a tende nan konta nan eksperensia komo polis i kon nan ta sinta awor i mira e desaroyo.
Gana ménos
Vivian no kier a bira polis, den su kabes ta pa bira stewardess. Un dia el a yega skol, den su último klas di Mulo, un mener di hulandes a benta un ènvelòp riba su lèsenar. Ma puntra ta kiko esaki ta i ora el a habrié tabata un karta di solisitut pa polis. El a komprondé ku ta buskando hende muhé polis. E mener a bisa Vivian ku e ta haña ku Vivian tin tur e kualidatnan pa bira polis muhé. I esei Vivian a hasi i el a logra. Despues di a bin Kòrsou bèk komo polis na 1973 Vivian a konta ku un limitashon ku el a hañ’é kuné i ku mesora el a traha riba dje ta ku e tabata hoofdagent trahando na Riffort. E tempu ei Aruba i Boneiru i St. Maarten ta manda nan hendenan bin studia pa polis na Kòrsou. Tabatin un ku a bini for di Aruba ku e rango di polis 1ste klasse i el a laga Vivian wak su salario slep i el a spanta. E polis di Aruba hende hòmber ei tabata gana muchu mas sèn ku Vivian ku tabatin henter un responsabilidat di un tim di polis kompleto. E kos aki a duel Vivian masha hopi i el a yama e tempu ei sra. Maria Liberia Peters kende despues a sòru regla pa e kosnan por bira pareu. Vivian ta konta tambe kon un bia e tabata riba patruya ku un polis hende hòmber i a drenta un melding di un pelea. E kompañero di dje ta bisa sentral ku e tin un hende muhé huntu kuné. Vivian a bisa ku el a rabia mashá pasobra ta su kustumber di bai tur pelea i tur kos i niun bia anteriormente el a eksperensiá algu asina.
M’a lanta ku polis den kas, ta kiko mas mi por a bira
Pa Asmara e motibu ku el a bira polis tabata unu masha fásil. Ku un sonrisa el a konta Djasabra ku el a lanta ku polis den kas, “ta ki otro mi por a bira”. Su tata defuntu tabata polis i el a lanta ku polis den kas, e ta mir’é tur dia ta bai trabou, riba warda e ta pasa kas ku outo di polis, nan ta para na kurá ta pidi tata pa sende alarma i zwaailicht, kosnan ku mucha ta gusta tende. For di e tempu ei el a bisa ku ora e bira grandi, e ta bira polis i el a hasié tambe. For di na skol tur hende tabata sa ku ta polis e kier a bira ora e bira grandi. Ora nan a kaba skol un amiga di Asmara, Magda Wijngaarde a bai traha den Fòrti i tabata sinta den edifisio ku komisario di polis i e amiga aki a yama Asmara i a informe ku a habri posibilidat pa hende muhé tambe bira polis. I siguiente dia Asmara a yena e formulario i duna su tata mes ku ta polis, pa e bai entregá e formulario aki . El a subi avion na 1971 i na 1973 a terminá ku estudio i bin Kòrsou bèk. Segun Asmara e kier a traha mesun trabou ku su tata ta traha normal komo polis. Pero mirando ku nan tabata e promé nan, e pioneronan, tabata manera kos ku mester a karga e polisnan aki riba kusinchi ku felpa pa nada no pasa nan. Esei a traha hopi riba nan. Asmara a bisa ku e kier a bira polis i ke traha meskos ku e hende hòmbernan. Ta esei ta polis. Pero tòg komo ta hende muhé nan ta, mester tene kuenta ku nan. I esei tabata algu fèrfelu pa Asmara. Asmara a bisa ku ora nan a bira polis i yega Kòrsou bèk, nan a haña un pistol otro for di loke e polisnan hòmber tabatin. Meskos ku ora di bai patruyá ku e polis hòmber i si tin bringamentu, e hendenan hòmber ta hiba nan komo hende muhé warda i pa bai e asistensia.
E kos mas desagradabel
Pa Vivian e kos di mas desagradabel den 40 aña komo polis, morto i entiero di koleganan ta e kos ku mas a hasi influensia riba dje. Tampoko e no ta gusta inhustisia. Asmara di su parti a bisa ku el a pasa hopi kos, dependé kon bo wak e kos si e ta desagradabel òf no, pero un kos ku el a haña laf ta ku na dos okashon, un biaha na reshèrshi i otro bia na polis Punda, e komo shef tabatin un hende hòmber bou di dje ku pa nada di mundu no ta tuma un òrdu di hende muhé. E ta haña ku tipo di hende asina ta eduká nan ta ku e machismo ei. Pa nada di mundu e persona tabata tuma nada di niun hende muhé. Asmara dado momentu mester a bai atendé e situashon aki ku hefenan mas haltu. Asmara ta kòrda tempu e tabata na departamento di tráfiko i a mèldu un aksidente ku morto. Asmara ku un kolega a bai e aksidente ei. A resultá ku un mama tabata kore e yu den ‘stroller’ i e outo a dal e yu. “Einan bo ta sa ku bo ta kere ku polis bo ta ‘strong’, pero tin kosnan ku ta afektá bu i bo ta keda di fris i bo no por hasi nada nada mas”. E kos ei a afektá Asmara masha hopi mes ku e no por a sigui atendé e dalmentu ei mas tampoko.
Polis bèk
Riba e pregunta ku si nan tin di skohe den otro bida pa bira polis atrobe, Asmara a kontestá ku den su kaso e sigur sigur. Asmara a bisa ku den su kaso su tata ta polis, despues el a bira despues tur su rumannan a bira polis. Polis ta den su sanger segun Asmara. Den kaso di Vivian, el a bisa ku e tambe lo a bolbe bira polis. Den polis bo no por imaginá bu kuantu bo por logra. Tin por bira polis i mente ta den un direkshon pero den su kaso e tabata buska pa siña semper bai. El a haña oportunidat di desaroyá den polis enormemente. Vivian no sa ku si el a bai traha otro kos si e lo a desaroyá asina’ki. Tin bia papiando ku hende e ta sinti ku e por desviá, kombersá den tur direkshon i e no sa ku tur hende por hasi e kos ei. El a haña hopi oportunidat pa bai kursonan.
Kontròl i disiplina
Despues di 40 aña komo polis i 50 aña ku hende muhé por a bira polis, Vivian i Asmara a trese dilanti kiko nan tin gana di wak kambia den kuerpo. Pa Asmara e disiplina i tambe hefenan na kabes di kuerpo ku ta mantené e kontròl sosial riba koleganan. Esaki pasobra tempu nan a kuminsá komo polis tabata na Punda i ei den tin un spil kologá i riba e spil skibí “is uw tenue in orde”. Tur polis ku drenta warda di polis Punda outomátikamente tin di wak den e spil ei. E polis tin di wak den spil pa wak si su unifòrm ta den òrdu pa e por traha. E tipo di kosnan ei a pèrdè. E disiplina tambe ta laga di deseá.
“Nan ta yama nos chapo pero ounke kon moderno bo ta mester tin disiplina den e kuerpo i e kontròl sosial. Si tabatin kontròl sosial den kuerpo, hopi polis lo no a haña nan den baina manera awor aki. E kosnan ei mester bin bèk i mas fuerte. Pero pa haña e kosnan ei mester tin lidernan fuerte pará den nan sapatu pa nan sa kon nan tin di ehekutá nan”, Asmara a bisa. Vivian di su parti a bisa ku tabatin un temporada tempu nan a kuminsá komo polis, tabata pasa un lista rònt pa wak si karchi kùr a kaduká, reibeweis ta na òrdu. E polis ta un ehèmpel i no por ta ku e ta kontrolá hende riba kaya i e mes su papelnan no ta na òrdu. Vivian a menshoná ku tur loke ta trata esun ku mester ta un ehèmpel, tur e kosnan ei ta keda kontrolá. Si e kontròl ei tabat’ei, tin kosnan ku lo no a pasa segun Vivian.
Polis i mama
Tabata masha interesante pa a tende di Vivian i Asmara kon nan a eduká nan yunan. Siendo polis, bo tin un outoridat i kon ta hasi un diferensia ku e outoridat ei na kas. Asmara a splika nos ku el a lanta den kas ku su tata komo polis, e tabata manera un diktador na kas. Asmara a lanta su yunan ‘streng’, e tin dos yu, un hòmber i un muhé. “Mi ta kòrda ku mi tabata traha na reshèrshi, einan ta detené hende i bo tin di keda traha mas lat pa kaba kasonan. Un bia ma yega kas i ku beis, mi no ta kòrda kiko a pasa i mi a kuminsá zundra. Mi yu hòmber tabatin 15 pa 16 aña e tempu ei, ora mi a kaba di zundra el a bisa mi ku mami a bin ku beis di reshèrshi i mami no mester bah’é riba nos, no ta nos falta. Mi a para ketu ketu i nunka mas e kos ei a pasa mi. Ora el a papia, di un forma trankil, e ora ei e kos a drenta den mi”, Asmara a konta. Esei ta mustra ku e trabou di nan komo polis, yen departamentu, hopi preshon, sin ku bo sa bo ta kue problema di aki i hiba aya.
Vivian a konta nos ku tin bia su kasá ta pidié pa no dikta i asina e ta bin bei. E ta brasa su yunan, ora e brasa nan i pidi sòri pasobra kabes ta pisá ku hopi trabou. Pero ni maske esei e no a stòp i otro bia e ta bolbe hasié. Vivian a bisa ku e tabata purba pa no dikta pasobra inkonsientemente e tabata na kas manera ta ku polis e ta bezig. Su kasá konstantemente tabata hala su atenshon riba esei pero tòg el a sigui.
Antes tabata un orguyo pa bisa ku bo ta polis
Polis tin un funshon di ta un ehèmpel, pero lamentablemente esei a kai hopi. I p’esei tantu Vivian komo Asmara ta pone énfasis riba e kontròl sosial i e maneho di kuerpo riba e trahadónan. E kontròl ei ta laga hopi di deseá. Antes tabata un honor pa bisa un hende ku bo ta polis pero awendia bo no ke pa hende sa mes, mirando kuantu kos ta pasa i un tras di otro ku e polisnan di awendia. I ántes e hefenan mes tambe tabata un ehèmpel pa e kuerpo polisial. Mester bin ku e kontròl purá pa drecha e aktitut den kuerpo i pa polis haña bèk e nòmber ku e tabatin ántes.
Mensahe
Vivian; ke pa polisnan siña, studia, bai kurso, alsa bo mes. Ser un ehèmpel pa bo trahadónan, koleganan i pa pueblo.
Asmara; Sea honesto, ser íntegro, hasi loke mester hasi pa alsa e nòmber di e kuerpo bèk pasobra si e kuerpo kai, bo ta kai kuné. Ban drecha e nòmber di nos kuerpo polisial, tene pasenshi pasobra nos sa ku tin hopi problema den kuerpo, prinsipalmente ku nan posishon, perseverá pa nos yega kaminda nos tin di yega.


text: Diaranson mainta a drenta informe di cu atrobe Mexzy Lont a terrorisa esnan di Monumenten Bureau, mesora a dirigi un patruya na e sitio. Na yegada di e patruya ya net Mexzy a lanta bay caba pero a laga e lugar tur sushi y tur su pertenencianan cu mal holor a keda atras. E empleadonan mes tin miedo di acerke pa bis’e algo ya cu Mexzy ta ser considera pa un persona peligroso y sa cana cu cuchiu y a yega di hinca hende caba. E problema ta cu turistanan ta bini cu tour eynan tambe pero cu e holor desagradable y e mahos bista ta masha malo mes pa nos turismo awor cu nos mas mester di dje. Ban mira gobierno haci algo!


text:
E miho Pie di Pampuna cu Crema di Stem Ginger
Preparacion y con largo pa cushin’e
Preparacion: 35 minuut
Pa cushin’e: 50 minuut
plus pa e fria y chill pa 1 ora
E receta aki ta rekiri un tiki mas esfuerzo
8 – 10 persona
E receta clasico aki ta unico y lo ta e hi-lite di bo fiesta of bo “Showcase” despues di bo dinner na cas, bo huespednan lo keda encanta cune, ora bo sirbi’e cu crema di stem ginger y simiya di pampuna den stropi cristalisa.
Kiko ta stem Ginger?
Pa esunnan cu kier sa mas di algun ingrediente di e receta special aki;
Stem Ginger ta loke nos conoce tambe como Ginger fresco den stropi di sucu of preserva. E ta Ginger cu a ser cushina, pela y preserva den boter di glas.
E ta delicioso y ta ser uza como un ingrediente util den recetanan tanto dushi como pica y ta wanta den fridge pa un tempo largo.
Si bo ta desea di reemplasa Stem Ginger por uza tambe: Ground Gingr, Allspice, Cardamom, Cinnamon of Nutmeg. Pumpkin pie spice tambe ta un otro opcion pa considera.
Contrario con Ginger ta wordo yama sea flor, blachi of raiz e nomber scientifico ta: Stem Ginger
Total caloria 499
Vet 27 gram
Vet satura 14 gram
Carbs 55 gram
Sucu 40 gram
Fibra 2 gram
Proteina 8 gram
Salo 0.6 gram
Ingredientenan pa traha e reyeno (filling)
1 pampuna of Squash chikito di mas o menos 1 liber/500 gram; casca, cu e simiya saca afo, y corta na pidanan grandi
2 webo grandi (large)
170 gram di lechi evapora ( of esun di bo preferencia)
140 gram di sucu caster ( hopi fini)
2 cuchara grandi di ginger syrup (di e boter di stem ginger)
2 cuchara grandi di ground cinnamon
½ cuchara chikito di ground ginger
¼ (cuart) raspa un nutmeg hente
Un pinch di ground cloves (strooi un tiki)
2 cuchara chikito di vanilla extract of pasta di vanilla
Pa e crust of fondo di e pie.
50 gram di simiya seco di pampuna (“dried seeds” den paki)
300 gram di un paki di “ginger nut biscuits”
2 bala di stem ginger, corta nan medio chikito
85 gram di manteca, gesmelt
Pa e Simiya cristaliza (brittle) den sucu di e Pampuna
25 gram di simiya di pampuna (“dried seeds” di paki ta esun miho)
100 gram di sucu hopi fini “golden caster sugar”
Pa e cream di Stem Ginger
2 cuchara grandi di stropi di ginger - syrup (di e boter di stem ginger)
200 mili liter di "whipping or double cream"
Metodo
PASO 1
Cuminsa herbe e pampuna of squash . Keinta e oven na 180C/160C fan/gas 4.
Pone e pampuna den un baki di horna hundo. Agrega un splash di awa, no mas cu un par di cuchara gradni, y cubri e baki cu foil.
Traha un buraco chikito meymey di e foil.
Pone e baki den forno y lage pa 45 minuut, te ora e pampuna ta hopi moli.
Mientras cu e pampuna ta den forno, pone e simiyanan pa e crust riba un plancha plat di horna y pone nan den forno riba e shelf mas abao pa 10 minuut te ora cu nan cuminsa rementa(pop)…despues pon’e un banda pe fria.
Una bes cu e pampuna ta cla, scuri esaki y lag’e fria completamente.
PASO 2
Mientrastanto prepara e crust.
Pone e simiyanan cu a roast y e ginger nut biscuits hunto den un food processor y mula nan te cu nan bira fini.
Agrega e stem ginger y e Manteca y bolbe mezcla esaki den e food prossesor te ora cu e masa ta maera santo blanco muha.
Habri esaki den un panchi rondo di pie di 23 cm. Uza e lomba di un cuchara pa plama e masa den e panchi of forma rondo y percura cu no ta keda ningun buraco pa e filling no pasa door di dje. Pone den fridge pa 30 minuut pa fria/chill. Hasi e food prossesor limpi.
PASO 3
Bah e forno na 160C/140C fan/gas 3. Ora cu e pampuna ya ta friu y tur e exceso di awa a basha, pone den e food possessor. Agrega e resto di e ingredientenan pa e filling y blend te ora ela bira suave.
Pone e crust cu ya a fria/chill riba un plancha di horna meymey den forno.
Saca e shelf suavemente y basha e mezcla di pampuna den dje y te ariba na e rand.
Cera e oven pa 40 minuut y e filling mester a geset pero toch un ainda un tiki moli y ta move. (wobbely). Lag’e fria na temperature di pafo, normal di kamber. Despues pon’e chill pa sigur 1ora.
PASO 4
Pa e cristalizacion of pa e kraak (brittle), pone e simiyanan di pampuna den un panchi plat hancho di hero pisa y laganan toast, te ora nan cuminsa pop. Mientras cu nan ta toast, pone baking parchment/ waxpaper pa horna riba e plancha di horna.
Pone e simiyanan den un comchi y pone esaki un banda, despues hasi e panchi limpi.
Pone e sucu den panchi y pone e stoof na candela mediano. Laga e sucu bira caramel, lag’e riba stoof te ora e dissolve completamente, pero no drei e ningun momento sino e ta cristaliza –
Drei e panchi so den rond cada 10 seconde.
Lanta e candela y laga e sucu bubble te ora cu e bira di un color caramel scur.
Mes ora agrega e simiyanan y keda drei e panchi den ronchi pa nan mezcla aden.
Despues benta esaki riba e plancha plat cu e waxpaper.
Y lag’e fria pa 30 minuut.
PASO 5
Net prome cu sirbi bo Pie..prepara e crema.
Basha e crema y stropi den un comchi grandi y klop esaki te ora e bira un crema suave.
Saca e pie di fridge y di su panchi y pon’e riba un tayo of stand special pa pie of bolo y sirbi’e direct di e planchi.
Pone e crema neymey den center di e pie y bir’e den ronchi bay, lagando e rand di e pie mustra.
Ora cu e caramel ta cla y fria, kibra esaki den hopi pidanan chikito (cu un rol di rol mansa) y sprinkle nan riba e crema y e resto di e pie.
Si e caramel cristliza ta hopi, ward’e den fridge pa uza riba ice-cream , yoghurt of otro. E taw anta sigur 2 siman den fridge.
E pie por wanta sigur 3 dia den fridge.
Sirbi e pie y tru hende lo disfruta di dje y duna bo compliment !
Bon Apetit !
Pa un toke final:
Pa e superficie keda ta briya, brush e pie cu un tiki siroop di e stem Ginger, prome cu pone e crema di e stem Ginger riba dje.
Por sirbi’e cu:
Ice-Cream di Vanilla
Punch di Ginger, appel y vanilla


text: Diadomingo anochi a drenta informe di un accidente cu hende herida na e rotonde banda di Superfood, mesora a dirigi tanto polis como ambulans an e sitio. Na yegada di e patruya a bin compronde cu aki ta trata di un accidente unda cu e chauffeur di e Ford Edge no a duna preferencia na e Mazda cu tabata riba e rotonde y a bay dal riba e Mazda, e Edge a reverse y a bolbe dal un biaha mas riba e Mazda. Polis a detene e chauffeur di e Edge pa core auto bao influencia di alcohol y ocasiona un accidente cu hende herida. Debi na e dobbel impacto aki e baby sinta patras a cuminza llora mientras e mama dilanti como pasahero tambe tabata keha di dolor. Na yegada di e ambulans nan a atende e mama como tambe e bay y a transporta ambos pa hospital.


text: Tabata den oranan di prome cu 1 ‘or cu coriente a bay na un gran parti di Oranjestad, un rato despues un guardia di seguridad a yama bisa cu tabata tin un sonido di explosion basta fuerte den area di e Pro-Catedral San Francisco. A cuminsa tira bista den e area y a bin haya holor di huma ta sali for di un transformator huis den cura di e Universidad. Personal di Elmar a presenta y a purba domina e candela pero no a logra di paga esaki por completo y a solicita presencia di bombero cu a bini cu un extinguidor y a paga e candela por completo. Elmar a keda traha riba e fayo aki pa asina restaura e suministro electrico.


text: Diabierna mainta a drenta informe di un caso di kiebro y ladronicia for di un adres na Rudolf Arendsstraat, mesora a dirigi un patruya na e sitio. Na yegada di e patruya a bin compronde cu aki ta trata di un caso di kiebro y ladronicia di un betonmolen, net un luna pasa e ladronnan a destrui e camara di seguridad y a bay cu un betonmolen nobo, e biaha aki net un dia prome cu ta bay drecha e camaranan ladronnan a bolbe forza e porta dibe cura y a bay cu un otro betonmolen. Polis a tuma e keho di e kiebro y ladronicia aki.


text:
A tene un entrevista cu PR di Departamento di Impuesto (DIMP), sra. Meverly Romano pa asina duna update di number di auto y cu partimento di boet a cuminsa for di dia 17 february 2021 pa esnan cu no a paga nan impuesto di number di auto.
Di parti di DIMP, e ta bisa cu kier sigui conscientisa comunidad pa haci nan pago na ora, por a mira cu e biaha aki nan a duna un oportunidad largo (simannan di extension) pa por paga nan impuesto, te cu a pone e fecha di dia 17 di february pa esnan cu ainda falta haci nan pago.
Sra. Romano ta splica cu mester tuma nota cu awo ora un persona haci nan pago sea di henter e aña tin cu paga un 150 florin di boet, pa esnan cu a paga solamente mita aña, mester paga 75 florin di boet y pa siguiente mita otro 75 florin di boet.
E ta bisa cu ta conoci cu a haya varios reaccion di comunidad caminda nan ta reclama cu ainda nan no a cobra of e ta mucho placa. E ta bisa cu di parti di DIMP tin comprension sinembargo DIMP tin a tarea pisa pa cumpli cu presupuesto do pais Aruba.
For di siman pasa, nan tabata tin un cumplimento di 69% den e pagonan di vehiculo di motor. Esey ta 61.480 number cu a keda paga sea mita of completo. E ta bisa cu DIMP ta agradecido cu esnan cu a haci nan pago manera debe ser y cumpli cu belasting di pais Aruba.
Di e numbernan cu no a paga ta un total di 26.197, ta un 29% (1/3 parti) cu tin y mayoria ta cay den categoria di plachinan A, esey ta un 20.939 auto cu mester paga, un 2855 auto di plachi V y un 844 pago di brommer. Nan ta spera pa esnan cu falta haci nan pago sin lubida e boet cu nan mester cumpli cune.
Pa esnan cu kier paga online, mester tene na cuenta cu e cantidad cu nan paga, ta bay prome den e sistema cu ta kita e boet pa despues e pago, dus ta importante pa yena e total manera mester ta sino e persona su pago ta keda habri.
“E persona ta registra e pago riba e boet, locual ta resta ta belasting, si e persona no haci esaki e ora no tin pago completo pa belasting. Mester tene cuenta cu esaki pa esnan cu ta haci pago online, esnan cu kier paga via banco lo mester paga e boet pa despues pasa e cantidad di placa”, e ta splica.
Pa finalisa el a bisa cu pa tur hende cu yena e pago online ta importante pa yena tres informacion, e persoonsnummer di e persona cu su number di auto ta registra na dje, nan lo mester pone e number di plachi completo por ehempel A-00000 y e persona su nomber di e auto cu ta registra na dje.


text:
The content originally appeared on: Diario
Minister Ursell Arends na Ocean Conference 2022
ORANJESTAD (AAN): Durante e siman pasa minister di Naturalesa, Sr. Ursell Arends a participa na e United Nations su Ocean Conference 2022. Durante un siman sumamente ocupa, minister Arends a haci uzo di oportunidad pa reuni cu representantenan internacional, como delegacionnan nacional di otro paisnan y tambe organisacionnan no-gubernamental (“NGO’s”).
Colaboracion internacional ta na bista. Asina a reuni por ehempel cu representantenan di Corsou y Hulanda pa explora un “ocean monitoring program” den Reino Hulandes pa asina midi continuamente e calidad di awa. Esaki ta un punto particularmente importante pa por ta informa na tur momento riba e status di e calidad di awa. Mester por garantisa e calidad di awa (di lama) pa por garantisa salud humano y tambe di e medio ambiente marino, y tambe pa por verifica si cierto maneho ta funcionando apropiadamente.
Minister Ursell Arends kier a gradici e delegacion di Corsou pa nan bunita gesto y representacion na e Ocean Conference 2022 y ta desea nan exito cu nan metanan y proyectonan encuanto e recuperacion y salbacion di e oceano, e oceano cu nos ta comparti cu nos hermana isla. Asina a presenta e delegacion un relatiegeschenk, cual ta un Ocean Soap traha cu awa di lama y zeewier di Aruba.
Tambe a presenta na baluartenan marino; Sr. Xander de Vries; Sra. Liz ter Kuile y Sra. Paula Geadas un regalo simbolico di forma di un coral den e kwekerij di ScubbleBubbles Foundation, un fundacion local di hoben cu ta enfoca riba e proteccion y restauracion di un especie tan valioso pa ecosistema marino.
Prioridad di Minister Arends ta pa atende cu e problematica di desperdicio (Parkietenbos y RWZI) y nan efecto negativo riba salud y bida marino den e forma cu nan ta aden actualmente, asina tambe a hiba discusion durante e “Marine/Plastic Pollution Dialogue Sessions”. Tambe minister Arends a duna presentacion na “The Overseas Countries and Territories – partnerships for conservation and sustainable use of our oceans”.
Minister Arends a cuminsa e siman enfatisando tres compromiso como delegacion di Aruba, esta 1) introduccion di “Rights of Nature” (Derecho di Naturalesa) como ley, 2) introduccion di Marine Park rond di Aruba, y di 3) introduccion National Climate Resilience Council local pa delinea con Aruba ta bai adapta pa cu e retonan di cambio climatico.
Despues di un siman sumamente fructifero, comunidad por tin confiansa den e esfuersonan andando pa proteha nos naturalesa riba tera y bao lama.


text:
Curaçao Medical Center ta ofresé servisionan di gastroentrologia ku ta brinda e kalidat di mas haltu di kuido pa e kondishonnan ku ta afektá e sistema di digestion. E médikonan den e sentro di endoskopia di CMC ta hasi uso di e téknologia mas avansá ku ta disponibel pa yega na un diagnósis pa i tratementu di varios kondishon, manera entre otro anal i rektal, kolorektal, esófago, stoma, igra i pankrias, pero tambe kondishonnan ku ta afektá e tripa.
Pashèntnan na CMC ta risibí un evaluashon i tratamentu amplio di un tim di spesialisa, situá na un lokalidat. Nos tim ta inkluí siruhánonan di onkologia i di gastroentrologia, pero tambe radiologia i onkólogonan médiko.
E tim di gastroentrologia di Curaçao Medical Center ta traha un plan di tratamentu na midí pa kada diagnósis i nesesidat spésifiko di un individual, semper ku e meta pa mehorá e kalidat di bida di e pashènt.
Tratamentu i Kondishonnan
- Esófago
- Stoma
- Tripa
- Rekto
- Pankrias
- Galblas
- Galkanal
- Igra
Programa i Servisionan di Gastroentrologia
- Klínikanan di Gastroentrologia pa Evaluashon i Monitoriá
- Tur tèst di Endoskopia, inkluso: Gastroskopia, Flexi sigmoidskopia, Kolonoskopia i ERCP
Spesialista Gastroentrologia
Rosalena Paredes Marshall - Gastroentrólogo
Dr. Paredes ta un gastroentrólogo, ku a graduá na Venezuela, i ku tin mas di 10 aña di eksperiensia. For di novèmber 2019 e ta traha na Kòrsou.
E la finalisá su edukashon ku un masters den echo endoskópiko na ValldHebron Hospital na Spaña. E gusta trata pashènt ku problemanan króniko òf agudo di digestion i igra.
Dr. Paredes tin eksperiensa ku gastroskopia i kolonoskopia pa metanan diagnóstiko òf terapéutiko serka pashèntnan ku ta sufri di sangramentu gastrointestinal òf ku tin tumornan no-invasivo. Su desaroyo riba tereno di echo endoskopia ta brinda dr. Paredes e oportunidat pa studia tumornan den e esófago, stoma, pankrias, galblas i rekto.


text:
Gabinete ta invertí den infrastruktura i kombatimentu di pobresa na Hulanda Karibense
Gabinete ta pone 30 mion euro disponibel pa invertí den Boneiru, Saba i Sint Eustatius. Gabinete a asigná prioridat na mehorashon di perspektiva ekonómiko den Hulanda Karibense dor di mehora infrastruktura i redusí pobresa. Esaki Minister Schouten a duna di konosé awe pa medio di un karta na nòmber di Minister Ollongren (BZK) i Sekretario di Estado Knops (BZK) na Tweede Kamer.
Den e akuerdo di gobernashon a palabrá ku e invershonnan ta destiná pa fortalesé e regionnan. A determiná seis region: Hulanda Karibense ta un di e regionnan. Awe gabinete a disidí ku ta pone 30 mion euro disponibel pa e siguiente proyektonan:
- renobashon i konstrukshon di e haf di Saba;
- desaroyo di agrikultura na Saba;
- kontribushon na e suministro di kombustibel duradero na Boneiru;
- stimulá bibienda sosial na Boneiru;
- desaroyo di planifikashon pa desaroyo di agrikultura, mehorashon di matadero na Boneiru;
- desaroyo di planifikashon i stimulá pa medio di un ‘job center’ na Boneiru;
- mehora e konekshon entre edukashon i merkado laboral;
- i kombatí e problema di eroshon na Sint Eustatius.
Manera a informá anteriormente, lo ehekutá e invershonnan na momentu ku por konstatá ku tin bon gobernashon i un maneho finansiero sólido. Sekretario di Estado Knops ta den kombersashon ku kolegio ehekutivo Boneiru tokante di e mehorashonnan nesesario i e manera kon e por yuda den esaki. Sekretario di Estado ke yega na un akuerdo di gobernashon ku Entidat Públiko Boneiru den kual lo trata temanan di prioridat i kaminda lo duna un yenamentu konkreto di bon gobernashon. Lo kuminsá hasi uso di e rekursonan pa e proyektonan di Boneiru manera ku e akuerdo di gobernashon aki tei, tin palabrashonnan tokante di bon gobernashon i maneho finansiero i realisá e plannan di maneho pa e proyektonan.


text:
KRALENDIJK – Awe mainta den e programa Brunch99 na Radio Live 99.9 FM, Daisy Coffie miembro di frakshon di partido MPB a papia tokante e karta ku su partido a dun’é, pa inform’é ku e no ta lider di frakshon mas pa MPB den konseho insular.
Coffie: ”Durante di mi ousensia den konseho insular pa motibu di tratamentu médiko na Hulanda, mi tabata den kontakto ku mi koleganan di partido ku regularidat. Sierto momentu nan no tabata manda bisami nada pa motibu ku nan no tabata ke kansami debí na mi salú. Mi a bisa nan ku mi ta bon pa atendé ku e funshon apesar di ta leu. Momentu ku mi no por sigui ku e tarea, lo mi bisa. Mi no tabata malu pa muri, pues mi por ehersé e trabou. For di luna di yanüari mi no ta haña informashon manera mester ta for di partido MPB. Tur hende por tabata den kontakto ku mi persona, si nan ta deseá.
Bèrdat na luna di yanüari, lider di partido Elvis Tjin Asjoe a bishitami na Hulanda loke mi ta apresiá. Na diferente okashon mi a keda pidi pa nan pa informámi, sinembargo e kos a keda pober. E asuntu di komunikashon den partido MPB ta suak, no awor, sinembargo ya pa hopi tempu. Mi a informá hendenan di partido na luna di yüli ku mi resultadonan ta mustra ku mi ta bon i ku na luna di sèptèmber mi ta regresá Boneiru. Mi deseo tabata pa mi a yega Boneiru pa reunion solèm riba dia di Boneiru. Debí ku mester a pasa e tèst di COVID-19, dia a bai lagami i mi a regresá Boneiru djadumingu 6 di sèptèmber atardi.
E djaluna siguiente mi a topa i papia ku lider di partido. Nos a papia riba diferente kos, hopi di nan ya e tabata sa pasobra mi a bis’é promé ku mi a bini Boneiru. E djamars despues di a papia ku Elvis djaluna, Elvis i Din Domacassé a presentá serka ami na kas, i a bisa ku nan ta aki, pasobra direktiva a tuma e desishon pa pone un lider di frakshon nobo debi na situashon di mi salú. Nan a bisami ku nan a tuma e desishon i no ta kambia di e desishon. Mi a bisa nan ku no por tuma un desishon asina, sin ta na altura tokante mi situashon di salú. Mi a bisa nan mi ta haña ku ta straño kon nan a papia di mi salú, sin ku a konsulta nada ku ami. Mi ta hopi mal kontentu i ta haña ku ta falta di rèspèt e forma ku MPB a ekspresá p’ami. A atendé kos tras di mi lomba i awor ta papia manera tabatin kombersashon ku ami persona.
Mi a informá votadónan di e situashon aktual, ku partido MPB no a tratami korektamente. E pregunta kardinal ta: mi ta pertenesé na e grupo aki? Tokante e asuntu ku mi a topa Clark Abraham na Hulanda, si tabata sospechá ku tabata tin algu malu tokante esaki, mester a puntrami. Mi ta hende di tur hende i ta topa i saka potrèt ku tur hende.
E asuntu ku Elvis a pidimi na diferente okashon pa entregá mi asiento, tampoko no ta bèrdat. Niun bia el a pidimi pa entregá mi asiento. Nunka promé esei a sosodé. Mi tin hopi deskonfiansa den partido MPB. Mi tin algu den mi mente i mi ta bai sinta ku mi tata Walter Coffie ku ta mi konsehero, promé mi tuma un desishon. Mi ta kere pa mas tarda djaluna, mi tin un desishon kiko mi ta bai hasi, esta e kaminda ku mi ta skohe. Na Hulanda na kaminda pa Boneiru mi a bisa: Mi ta bai Boneiru i ku hopi gana pa traha pa e pueblo di Boneiru, ku hopi spit den konseho insular. Mi tei sigur pa tur esnan ku a vota pa mi representánan.”


text:
Minister di integridad ta laba cabes di Otmar Oduber! Unda e filosofia nos no ta nan a keda? Nada no ta asombra mi mas, ta locual Booshi Wever a expresa. Mas bien ta indigna mi inmensamente ora mi wak con constantemente e “octopus” y “scorpion” manera un spirito, a pesar di ta “opgelokt“, den dia cla ta wandro den edificio di Cocolishi y den nos Parlamento, cu hasta berguensa mi tin di skirbi esaki cu un hoofdletter.
Pa hopi tempo mi a keda keto, ya cu mi no ta mira cu nada mas ta bay cambia y cu toch “nobody cares“! Pero asina mes, mi curpa ta cuminsa grima, ora mi sigui mira kico ta sosodiendo y parce cu tur cos ta tapa na un manera nechi, mientras cu financiadonan di campaña ta keda probecha.
Ya caba riba 23 di juni 2021, un aña pasa prome cu eleccion, mi a entrega un di 3 rappel na OM pa loke ta mi keho contra Otmar Oduber den e caso di compra corupto di e incinerator chikito. Na e ocasion aki mi a amplia mi denuncia contra di director di DOW, e ministernan demisionario e tempo ey, esta prome minister (como minister di infrastructura) y minister di finansa, ta declaracion di Wever.
Esaki pasobra, despues cu e compania CTC na 2018, por medio di corupcion di dia cla di ex minister Otmar Oduber, a haya un contrato lucrativo via di un “onderhandse aanbesteding”, nos por a mira cu a base di un argumento fofo di director di DOW, cu na Aruba no tin ningun otro compania of hende cu por opera e incinerator aki, ta conseha minister di infrastructura di e tempo ey, esta prome minister demisionario, net prome cu eleccion, firma un otro contrato lucrativo y miyonario cu e mesun compania CTC, cu no por a ni start e incinerator y ni a cumpli cu su trabou riba Sero Teishi, pa bay handle e incinerator pa DOW. Anto esaki despues cu DOW a kita e mesun incenirator for di SERLIMAR, pasobra nan si lo tabata por a opera esaki. Y djey ta cambia rumbo y ta conseha otro. E director aki ta conoci cu e ta baila na cualkier tono di un minister!
Lamentablemente e minister presidente actual y e tempo ey demisionario, a scohe sin ningun clase di destaho pa regala e compania aki e contracto miyonario.
Na september di 2021, pa ser exacto dia 5, mi pone den un comunicado, cu mi ta spera cu e gobierno nobo, cu tur dia ta papia di integridad, para e “miskoop” corupto aki. Mi a bisa tambe, cu “bira cara pa esaki, mescos cu e consehero principal di Otmar Oduber a haci y ta wordo recompensa cu un posicion clave rond di minister presidente actual, lo nifica cu nada ta bay cambia y cu ta e pueblo di Aruba un biaha mas lo bay paga miyones pa algo cu no ta sirbi, djis pa complace un sponsor di Otmar Oduber”.
Booshi Wever a adverti e minister nobo di partido RAIZ, cu haciendo esaki, e ta forma parti di un gobierno nobo cu TAMBE ta uno NO-INTEGRO!


text:
WILLEMSTAD — Tur kos ta kla pa nos selekshon nashonal enfrentá Antigua & Barbuda awe, 5 di òktober, 8’or di anochi den Stadion Ergilio Hato. Esaki lo ta e promé kompromiso válido pa loke ta trata e terser buèlta di Scotiabank Caribbean Cup.
Nos hungadónan residensiá den eksterior a pisa suela di Kòrsou pa asina djòin nos hugandónan lokal i kontinuá ku práktikanan intensivo pa e partido di awe. Nos kontrinkante, e selekshon di Antigua & Barbuda tambe a yega Kòrsou.
E hungadónan ku ta forma parti di nos selekshon ta lo siguente;
- Eloy Room
- Rowendy Sumter
- Jarzinho Pieter
- Germaine ‘Kemy’ Agustien
- Jarchino Antonia
- Leandro Bacuna
- Shanon ‘Cheese’ Camelia
- Elson ‘Sontje’ Hooi
- Rangelo Janga
- Juriën Gaari
- Gino van Kessel
- Jason Wall
- Quinten Jakoba
- Michaël Maria
- Dustley Mulder
- Gevaro Nepomuceno
- Ayrton Statie
- Felitciano Zschusschen
- Christoper ‘Papa’ Isenia
- Ashar ‘Acha’ Bernardus
E 2 últimonan aki a keda skohé pa forma parti di nos selekshon durante e partido di mañan, despues ku 5 hungadó áktivo den Liga MCB a wòrdu yama pa un ‘try out’ ku nos selekshon nashonal. E 3 otro nan ta keda entrená ku nos selekshon ku chèns di mira akshon durante e próksimo partido.
Lamentabelmente Darryl Lachman, Jeremy de Nooijer i Gillian Justina a wòrdu leshoná i lo no forma parti mas di nos selekshon. Na nan lugá a bin Juriën Gaari i Quentin Jakoba ámbos hungadónan di e ekipo hulandes Kozakken Boys. Mas despues nos kapitan Rhu-Endly ‘Cuco’ Martina tambe a kai afo debí na motibunan personal. Pero no opstante esakinan, nos selekshon ta bon prepará i kla pa e partido di mañan.
Karchinan pa e partido aki ta optenibel na FFK bou di ora di ofisina, Botika Mampuritu, Beep Beep, 4th of July Snèk na Barber, pòmp di gasolin Santa Maria i na tur filial di C-Post N.V.
Mañan, dia di wega karchinan lo ta optenibel na tur e puntonan di benta te ku mèrdia i promé ku wega karchinan lo ta optenibel na e lokèt nan di SDK.
E partido ta 8’or pero portanan ta habri for di 5’or di atardi, yega trempan pa evitá e trafiko!
E preisnan pa e diferente paketenan pa sekshonnan ta lo siguiente:
- VIP ta kosta Fl.250,- (konsumo inkluí);
- Bou di tribuna kubrí ta Fl.75,-
- Bou di tribuna kubrí parti Festival Center ta Fl.50,-
- Tribuna no kubrí ta Fl.25,-
- Den e sekshon di tribuna no kubrí mucha te ku 12 aña i 60+ ta paga Fl.15,-
Tur ku ta interesá den e sekshon VIP por bèl reservá bo karchi trempan pa bo tin sigur ku bo ta aden. E karchinan di VIP nos ta entregá te kaminda bo ta.
Pa pedido di bo karchi VIP òf pa kualke informashon bo por yama òf app nos riba: 520 4141/518 2381/ 565 5555.
Ahinda tin mas suèter di nos selekshon nashonal ku shal optenibel na FFK bou di ora di ofisna na balor di 35 ku 25 florin. Pasa buska di bo pa asina bo bin sostené i apoya nos hungadónan.